ΠΟΛΙΤΙΚΕΣ ΣΗΜΕΙΩΣΕΙΣ: Μαρτίου 2013\nΟμιλία Γενικού Γραμματέα της Κ.Ε ΑΚΕΛ Άντρου Κυπριανού στην Ολομέλεια της Βουλής των Αντιπροσώπων για την έγκριση νομοσχεδίου για το κούρεμα των καταθέσεων\nΗμερομηνία Έκδοσης: Μάρτιος 19, 2013\nΑπό τα χαράματα του Σαββάτου η Κύπρος ζει κρίσιμες στιγμές. Το μέλλον του τόπου και του λαού μας βρίσκεται σε καθοριστική στροφή της ιστορίας του. Οι αποφάσεις που καλούμαστε σήμερα να λάβουμε θα είναι πολύ καθοριστικές για όλους. Για την Κύπρο και τον κάθε Κύπριο ξεχωριστά. Για το μέλλον της παρούσας αλλά και των επερχόμενων γενιών. Καλούμαστε να πάρουμε αποφάσεις που ξεπερνούν κατά πολύ τα σύνορα αλλά και τα όρια της χώρας μας. Δίχως ίχνος αλαζονείας θεωρούμε ότι οι αποφάσεις μας θα σφραγίσουν τις πολιτικές εξελίξεις στην ίδια την Ευρωπαϊκή Ένωση.\nΗ Κύπρος είναι αυτή που γνωρίζει το πιο ωμό πρόσωπο της Ευρωπαϊκής Ένωσης. Μετά που η Ελλάδα έγινε το πειραματόζωο των σαρωτικών μνημονίων, η Κύπρος γίνεται το πειραματόζωο του κουρέματος των καταθέσεων.\nΓια την αντιμετώπιση της κρίσης η Ευρωπαϊκή Ένωση (Ε.Ε.) και το Διεθνές Νομισματικό Ταμείο (Δ.Ν.Τ.) ακολούθησαν θεραπείες σοκ που στηρίζονταν στο τρίπτυχο λιτότητα-περικοπές- ιδιωτικοποιήσεις.\nΤο ΑΚΕΛ κατ΄ επανάληψη τόνισε ότι όπου εφαρμόστηκαν αυτές οι πολιτικές όχι μόνο δεν συνέβαλαν στο ξεπέρασμα των συνεπειών της κρίσης, αλλά τις όξυναν. Τονίζαμε ότι οι κυρίαρχοι κύκλοι της Ευρωπαϊκής Ένωσης λειτουργούν με βάση τους νόμους της αγοράς, όπως οι ίδιοι τους αντιλαμβάνονται και της μεγιστοποίησης του κέρδους.\nΣε αυτούς τους δύο στόχους, είναι πρόθυμοι να καθυποτάξουν τα πάντα: τους λαούς του κάθε κράτους-μέλους, την ίδια την κυριαρχία και την ευημερία τους. Στη δική μας περίπτωση τα κριτήρια τους ήταν και πολιτικά. Δεν πρέπει να αμφιβάλλουμε ότι πίσω από τα μυαλά κάποιων υπάρχουν σχέδια για το Κυπριακό και τον έλεγχο του φυσικού πλούτου της Κύπρου.\nΜετά τη συμφωνία του Eurogroup με την Κυβέρνηση του Ν. Αναστασιάδη, για κάθε καλοπροαίρετο παρατηρητή, το ιδεολόγημα της «κοινωνικής οικονομίας της αγοράς», η υπόσχεση της Συνθήκης της Λισσαβόνας για δήθεν διασφάλιση της ευημερίας των λαών της Ένωσης, το χρυσωμένο χάπι της «ρήτρας αλληλεγγύης» που περιελήφθηκε στη Συνθήκη αποδείχθηκαν να είναι απλώς μέθοδοι νομιμοποίησης για επέλαση σε βάρος των λαών, των κατακτήσεων τους και τελικά της προοπτικής τους.\nΤελικά οι ίδιες οι εξελίξεις απέδειξαν πως ο δογματισμός βρίσκεται αλλού: στην πλάνη της «μεγάλης ευρωπαϊκής οικογένειας». Η «αγκύλωση» αποκαλύφθηκε στο μεγαλείο της τώρα. Στην αρχή η Κυβέρνηση αιτιολόγησε την αποδοχή της συμφωνίας με το ότι δεν υπάρχουν περιθώρια διαπραγμάτευσης. Μετά τις αντιδράσεις και την αντίσταση μας ανακαλύφθηκαν περιθώρια, πάντα βέβαια μέσα στην ίδια φιλοσοφία.\nΌλα αυτά δεν είναι τυχαία. Ούτε αφορούν μόνο την περίπτωση της Κύπρου. Αυτό που κυριαρχούσε σε κάθε απόφαση των ηγετικών κύκλων της Ευρωπαϊκής Ένωσης, όποια χώρα κι αν αυτή αφορούσε, ήταν οι ιδεολογικοπολιτικές τους αντιλήψεις και η εξυπηρέτηση, μέσω τους, διαφόρων συμφερόντων. Ακόμα και στις περιπτώσεις που το Συμβούλιο Κορυφής έπαιρνε αποφάσεις τασσόμενο υπέρ της ανάπτυξης και όχι της λιτότητας, αυτές ανατρέπονταν στην πράξη. Όχι μόνο από μια χούφτα τεχνοκράτες των Βρυξελλών αλλά και από τις πολιτικές πεποιθήσεις των κυρίαρχων κύκλων της Ευρωπαϊκής Ένωσης.\nΤα όσα συμφωνήθηκαν από την Κυβέρνηση Αναστασιάδη και το Eurogroup την περασμένη Παρασκευή, πέραν από την εξυπηρέτηση ιδεολογικών και πολιτικών αντιλήψεων αλλά και πολυεθνικών συμφερόντων που κυριαρχούν στην Ευρωπαϊκή Ένωση, στόχευαν και στην εξυπηρέτηση μικροκομματικών προεκλογικών συμφερόντων. Η Γερμανία βρίσκεται σε προεκλογική περίοδο και η Κύπρος κρίθηκε πως θα μπορούσε να είναι μια χρήσιμη Ιφιγένεια στο βωμό της εκλογικής νίκης. Αυτά όμως δεν μπορούν να αποτελέσουν κριτήρια για εμάς, για την αποδοχή αντιλαϊκών μέτρων που ισοπεδώνουν την προοπτική και το μέλλον μας και δημιουργούν επικίνδυνο προηγούμενο για όλους. Δίχως να υπερβάλλουμε για το οικονομικό μέγεθος και την πολιτική εμβέλεια της Κύπρου, θεωρούμε ότι ενδεχόμενη απόρριψη της συμφωνίας στην οποία κατέληξε ο κύριος Αναστασιάδης με το Eurogroup μπορεί να ενισχύσει την ήδη τεταμένη συζήτηση για το πώς αλλιώς μπορούν να αντιμετωπιστούν οι συνέπειες της οικονομικής κρίσης.\nO λόγος που οδήγησε την Κύπρο να υποβάλει την αίτηση στο Μηχανισμό Στήριξης ήταν η τρύπα χρέους των τραπεζών. Αυτό επιβεβαιώνεται από τις τελευταίες εξελίξεις αλλά και σειρά δηλώσεων πολλών ευρωπαίων αξιωματούχων. Σίγουρα είχαμε προβλήματα στο δημοσιονομικό τομέα, τα οποία όμως όλοι γνωρίζουμε πως από μόνα τους δεν θα μας οδηγούσαν ποτέ στην Τρόικα.\nΤον περασμένο Νιόβρη είχαμε καταλήξει σε μια κατ΄ αρχήν συμφωνία για το Μνημόνιο, την οποία η τότε Κυβέρνηση ήταν έτοιμη να υπογράψει. Μάλιστα είμαστε η μόνη χώρα από όσες εντάχθηκαν στο Μηχανισμό Στήριξης που εγκρίναμε στο Κοινοβούλιο όλα τα Μνημονιακά νομοσχέδια προτού υπογραφεί η συμφωνία. Δυστυχώς, το Eurogroup έθεσε νέες απαιτήσεις που ήταν κόκκινες γραμμές για εμάς με αποτέλεσμα να μην καθίσταται δυνατή η υπογραφή του Μνημονίου. Ακριβώς επειδή οι απαιτήσεις αυτές δεν γίνονταν αποδεκτές, ξεκίνησε ένας υπόγειος πόλεμος υπόσκαψης και πίεσης ενάντια στην Κύπρο. Ξεκίνησαν οι αβάσιμες και ατεκμηρίωτες κατηγορίες για ξέπλυμα βρώμικου χρήματος από το εσωτερικό και το εξωτερικό. Όλα αυτά παρόλο που η Moneyval στα αποτελέσματα της έρευνας της για την καταπολέμηση του ξεπλύματος χρήματος, είχε κατατάξει την Κύπρο σε θέση καλύτερη από τη Γερμανία.\nΚατά τη διάρκεια της προεκλογικής εκστρατείας για τις Προεδρικές Εκλογές επιχειρήθηκε να ναρκωθεί ο λαός με ψεύτικες ελπίδες.\nΛίγες μόνο μέρες πριν από τις εκλογές, ο κ. Αναστασιάδης έλεγε ότι βρισκόταν πολύ κοντά στην εξεύρεση δανείου-γέφυρας για κάλυψη δημοσιονομικών αναγκών, ενώ με κάθε ευκαιρία ο ίδιος, το επιτελείο και οι συνοδοιπόροι του παρουσιάζονταν ως αυτοί που με τις γερές πλάτες των Ευρωπαίων φίλων και συμμάχων τους θα επαναδιαπραγματεύονταν το Μνημόνιο για να το διορθώσουν. Ειδικά μετά από τη διοργάνωση της Συνόδου του Ευρωπαϊκού Λαϊκού Κόμματος στην Κύπρο, δεν περνούσε μέρα που να μη λεχθεί από το επιτελείο του κ. Αναστασιάδη ότι οι «διασυνδέσεις» του με τους ισχυρούς των Βρυξελλών θα βοηθούσαν «να επανακτήσει η Κύπρος την αξιοπιστία και την περηφάνια της».\nΤελικά η Κύπρος και ο λαός μας δεν έπεσαν μόνο θύμα των ψεύτικων υποσχέσεων και εντυπώσεων. Δεν ξεγελάστηκαν μόνο από τους ευρωπαίους εταίρους που στα λόγια υπόσχονταν αλληλεγγύη και βοήθεια. Έπεσαν θύμα και των δεσμεύσεων που δόθηκαν, αλλά ποτέ δεν τηρήθηκαν από την Κυβέρνηση του ΔΗΣΥ και του ΔΗΚΟ.\nΟ κ. Αναστασιάδης δεσμεύθηκε να επαναδιαπραγματευθεί το Μνημόνιο. Έλεγε πως μπορούσε να το κάνει με αξιώσεις, αφού «όταν βάζεις κόκκινες γραμμές, μπορούν να γίνουν δεκτές αρκεί να αντιπροτείνεις κάτι αξιόπιστο, ώστε να πειστούν οι δανειστές ότι θα εξυπηρετείται το δάνειο που θα μας παραχωρήσουν».\nΟ κ. Αναστασιάδης δεσμεύθηκε να μην αποδεχθεί το κούρεμα καταθέσεων. Είναι χαρακτηριστική η δήλωση στην οποία προέβη στις 15 του Φλεβάρη. Δήλωσε «με τον πιο ξεκάθαρο και κατηγορηματικό τρόπο» ότι δεν πρόκειται «ο Νίκος Αναστασιάδης να υπογράψει το όποιο Μνημόνιο που θα περιέχει την οποιαδήποτε πρόνοια για κούρεμα καταθέσεων». Προεκλογικά όλοι συμφωνούσαν πως το κούρεμα καταθέσεων θα ήταν ένα εφιαλτικό σενάριο για την Κύπρο. Μετεκλογικά, ο ίδιος ο Υπουργός Οικονομικών το χαρακτήρισε «ανόητη» ιδέα που θα οδηγούσε σε καταστροφή. Ο κ. Πισσαρίδης ως ένα «καταστροφικό μέτρο» που θα «παρασύρει όχι μόνο την Κύπρο αλλά και ολόκληρη την Ευρωζώνη». Μετεκλογικά όλοι καθησύχαζαν τους πάντες πως το κούρεμα δεν πρόκειται να γίνει αποδεκτό. Είναι χαρακτηριστικό ότι την Πέμπτη, στις 14 Μαρτίου, ο Κυβερνητικός Εκπρόσωπος δήλωνε από την τηλεόραση πως το ζήτημα κλείδωσε και δεν τίθεται θέμα κουρέματος των καταθέσεων.\nΟ κ. Αναστασιάδης δεσμεύθηκε να μην αποδεχθεί τις ιδιωτικοποιήσεις. Εξάλλου αυτή η δέσμευση του ήταν ένας βασικός πυλώνας της συνεργασίας του ΔΗΣΥ με το ΔΗΚΟ.\nΜάλιστα ο κ. Αναστασιάδης για να διασκεδάσει τις ανησυχίες που υπήρχαν σε μεγάλη μερίδα του λαού απέστειλε στις 14 του Φλεβάρη επιστολή προς τους υπαλλήλους των Ημικρατικών. Σε εκείνη την επιστολή την οποία υπέγραψε ο ίδιος αναφερόταν επι λέξει: «η δική μας θέση είναι ξεκάθαρη και καταγράφεται με απόλυτη σαφήνεια στο Πλαίσιο Συμφωνίας των κομμάτων ΔΗΣΥ-ΔΗΚΟ που αποτελεί την πολιτική βάση της δικής μας υποψηφιότητας. Ότι δηλαδή τασσόμαστε ξεκάθαρα ενάντια στην ιδιωτικοποίηση των κερδοφόρων Ημικρατικών Οργανισμών (CYTA, ΑΗΚ, Αρχή Λιμένων)…θα καταβάλουμε κάθε προσπάθεια να εξεύρουμε άλλες πηγές χρηματοδότησης του δημόσιου χρέους και άλλους τρόπους που θα το καταστήσουν βιώσιμο, ώστε να αποτρέψουμε την ενεργοποίηση της πρόνοιας για ιδιωτικοποιήσεις, που περιλήφθηκε στο μνημόνιο συναντίληψης το οποίο συνομολόγησε η κυβέρνηση Χριστόφια με την Τρόικα». Αντί τούτου, τελικά η Κυβέρνηση ΔΗΣΥ-ΔΗΚΟ αποδέχτηκε και τις ιδιωτικοποιήσεις.\nΟ κ. Αναστασιάδης βρισκόμενος στην ηγεσία της αντιπολίτευσης, είχε αντιδράσει έντονα και στο νομοσχέδιο που είχε καταθέσει παλαιότερα η Κυβέρνηση Χριστόφια για προσωρινή και ελάχιστη αύξηση του εταιρικού φόρου από το 10% στο 11%. Τότε μέσα σε αυτή εδώ την αίθουσα ο κ. Αναστασιάδης απευθυνόμενος στο ΑΚΕΛ είχε πει με οργισμένο ύφος «έχουμε ανταγωνιστές…όπως είναι η Μάλτα, όπως είναι το Λουξεμβούργο, όπως είναι σωρεία άλλων χωρών, η Ιρλανδία κ.λπ…Έχει πληγεί η οικοδομική βιομηχανία! Έχει πληγεί ο τουρισμός! Έμειναν οι υπηρεσίες! Πλήξετε και τις υπηρεσίες, για να συσσωρεύσετε ανέργους, προκειμένου να τους εκπροσωπείτε. Εάν θέλετε να είστε το κόμμα των ανέργων, είναι πρόβλημα δικό σας.. Συνεπώς, αυτό που πρέπει, να λάβουμε υπόψη είναι ότι με το 1% το μήνυμα που στέλλεται είναι η αστάθεια του φορολογικού συστήματος της χώρας. Και στο τέλος, πέραν των άλλων, θα καταστρέψετε και τον τομέα των υπηρεσιών». Τώρα ο εταιρικός φόρος προτείνεται να πάει μονίμως από το 10% στο 12,5% και η Κυβέρνηση ΔΗΣΥ-ΔΗΚΟ δεν ένιωσε την ανάγκη να διαφωνήσει.\nΤο αποτέλεσμα του Eurogroup της περασμένης Παρασκευής, περιλαμβάνει δεσμεύσεις για το καθένα από αυτά αλλά και άλλα ζητήματα. Η ανώμαλη προσγείωση για πολλούς εδώ στην Κύπρο ήταν αποτέλεσμα και των ηχηρών δεσμεύσεων που ανέλαβαν ο κ. Αναστασιάδης και η Κυβέρνηση του διεκδικώντας και αναλαμβάνοντας την εξουσία.\nΤο αποτέλεσμα ήταν ό,τι χειρότερο για την Κύπρο. Αυτό δεν το λένε μόνο οι πολιτικές δυνάμεις που τάχθηκαν εναντίον της συμφωνίας Αναστασιάδη-Eurogroup. Είναι χαρακτηριστικά τα σχόλια που έγιναν διεθνώς. Η Ρωσία τη χαρακτήρισε άδικη, αντιεπαγγελματική και επικίνδυνη. Οι Financial Times μίλησαν για μυλόπετρα αντί για σωσίβιο στο λαιμό της Κύπρου. Το Economist τη χαρακτήρισε άδικη, κοντόφθαλμη και αυτοκαταστροφική.\nΟ διευθυντής του Open Europe Ματς Πέρσον αναφέρθηκε σε μεγάλο ρίσκο της Ευρώπης, με άγνωστες συνέπειες για την Ιταλία και την Ισπανία. Ο Μοχάμεντ Ελ Εριάν, επικεφαλής της μεγαλύτερης εταιρείας επενδύσεων σε ομόλογα, της PIMCO γράφει στους Financial Times για ριψοκίνδυνη επιλογή των Ευρωπαίων ηγετών. Ο Ανδρέας Κούτρας από την επενδυτική ITC Markets σχολιάζει σε σημείωμά του ότι για ακόμα μία φορά η ευρωζώνη αποδεικνύει ότι δεν είναι αρκετά ώριμη, συνεχίζοντας να εκπλήσσει αρνητικά. Ο οικονομικός συντάκτης-αναλυτής του BBC Ρόμπερτ Πέστον σχολιάζει ότι η απόφαση για την Κύπρο «σπάει όλους τους κανόνες». Ο Βόλφγκανγκ Μίνχαου των Financial Times ανέφερε ότι ο πανικός των καταθετών σε άλλες ευρωπαϊκές τράπεζες είναι η λογική εξέλιξη της απόφασης για τους καταθέτες στην Κύπρο. Είπε μάλιστα πως δεν μπορούσε να το πιστέψει όταν άκουσε ότι οι υπουργοί Οικονομικών της ευρωζώνης κυνηγούν τους μικροκαταθέτες στην Κύπρο, λέγοντας πως «αν ήθελε όμως κάποιος να τροφοδοτήσει το πολιτικό κλίμα εξέγερσης στη νότια Ευρώπη, αυτός ήταν ο τρόπος να το κάνει».\nΜάλιστα, σύμφωνα με την απόφαση 2009/14/ΕΚ, τα κράτη μέλη αποζημιώνουν τους καταθέτες που έχουν κατατεθειμένα μέχρι 100 χιλιάδες ευρώ. Το Eurogroup με τη συμφωνία που πέτυχε με τον κ. Αναστασιάδη στην ουσία καταργεί αυτή την απόφαση. Η συμφωνία Αναστασιάδη-Eurogroup βρίσκεται σε εντελώς διαφορετικό και αντίθετο πνεύμα. Δηλαδή παραβιάζει και αποφάσεις της ίδιας της Ευρωπαϊκής Ένωσης.\nΗ δημόσια συζήτηση επικεντρώθηκε αποκλειστικά στο κούρεμα των καταθέσεων. Όπως είπα και πιο πάνω, στη συμφωνία Κυβέρνησης ΔΗΣΥ-ΔΗΚΟ-Eurogroup περιλαμβάνονται και ιδιωτικοποιήσεις ημικρατικών οργανισμών, αύξηση του εταιρικού φόρου, αύξηση του τόκου στις καταθέσεις από το 15% στο 20% ή 25% και επιβολή φόρου αλληλεγγύης 10%. Συμπεριλαμβάνονται επίσης η συμμετοχή στην ανακεφαλαιοποίηση των τραπεζών των κατόχων αξιογράφων και η αναδιάρθρωση του τραπεζικού τομέα. Επίσης προνοείται η διεξαγωγή μελέτης για ξέπλυμα χρήματος στην Κύπρο από τη Moneyval και ιδιωτικό ελεγκτικό οίκο.\nΗ δήλωση του κυρίου Σιόιμπλε πως η απόφαση για κούρεμα σε όλους ανεξαιρέτως τους καταθέτες ήταν απόφαση της Κυπριακής Κυβέρνησης, της Ευρωπαϊκής Κεντρικής Τράπεζας και του Διεθνούς Νομισματικού Ταμείου επιτείνει τα ερωτηματικά. Πολλά ερωτηματικά προκαλούνται και από το δημοσίευμα της Wall Street Journal πως το κούρεμα έγινε αποδεκτό από τις 10 το βράδυ της Παρασκευής ενώ την ίδια ώρα δόθηκαν οδηγίες για πάγωμα όλων των καταθέσεων στην Κύπρο. Μισή ώρα μετά η Κυβέρνηση, δίχως να ενημερώσει την πολιτική ηγεσία του Τόπου, επικοινώνησε με τους υπηρεσιακούς στην Κύπρο για να δώσει οδηγίες για την ετοιμασία του νομοσχεδίου. Αυτά καταρρίπτουν τον ισχυρισμό της Κυβέρνησης ότι η δήλωση Σόιμπλε δεν ανταποκρίνεται στην αλήθεια.\nΌπως και αν εξελίχθηκαν τα πράγματα, η τεράστια ζημιά έγινε. Η δημοσιοποίηση της συμφωνίας Αναστασιάδη-Eurogroup έφερε μαζί της συνέπειες σοβαρότατες για την Κύπρο αλλά και για τον υπόλοιπο πλανήτη. Δεν υπάρχει αμφιβολία πως αυτή η απόφαση θα οδηγήσει σε φυγή των ξένων εταιρειών που δραστηριοποιούνται στην Κύπρο και των ξένων καταθέσεων, με τεράστιες αλυσιδωτές επιπτώσεις. Μεγαλύτερη συνέπεια θα είναι η καταστροφή του χρηματοοικονομικού συστήματος και η κατάργηση του κυπριακού οικονομικού μοντέλου που θα διογκώσουν την ύφεση στην οικονομία και θα εκτοξεύσουν την ανεργία στον Τόπο μας.\nΜε δύο λόγια, μετά τη συμφωνία Αναστασιάδη-Eurogroup πρέπει να ξεχάσουμε την Κύπρο όπως τη ξέραμε.\nΜέσω αυτής της συμφωνίας θα επιχειρηθεί να ασκηθεί οικονομικός και πολιτικός έλεγχος στην Κύπρο με ό,τι αυτό συνεπάγεται. Ήδη πλήγηκαν τα τρία θεμέλια που καθορίζουν τη φερεγγυότητα του χρηματοοικονομικού μας συστήματος: η αξιοπιστία, η ασφάλεια και η σταθερότητα.\nΧθες συναντήθηκα με το Σύνδεσμο των Διεθνών Τραπεζών. Στην Κύπρο λειτουργούν 26 διεθνείς τράπεζες. Αυτοί εξέφρασαν την έντονη δυσφορία τους για τις εξελίξεις που θυματοποιούν τους καταθέτες τους, που προέρχονται από κάθε γωνιά του πλανήτη. Εκφράζοντας την πεποίθηση ότι θα μειωθεί δραστικά ο κύκλος εργασιών τους, άφησαν να αιωρείται το ενδεχόμενο να φύγουν από την Κύπρο.\nΣτο διάγγελμα του, που ήταν πολύ επιθετικό, ο κ. Αναστασιάδης αναφέρθηκε στην αποδοχή της συμφωνίας του με το Eurogroup ως μέσο για αποφυγή δεύτερου Μνημονίου. Το παράδειγμα άλλων χωρών τον διαψεύδει. Κάθε φορά που οι Κυβερνήσεις υποχωρούσαν στις απαράδεχτες απαιτήσεις της Τρόικας, η Τρόικα επανερχόταν με νέες απαιτήσεις που γεννούσαν δριμύτερες συνέπειες για τους λαούς. Αν αποδεχθούμε τη συμφωνία, κανένας δεν εγγυάται πως οι συνέπειες της δεν θα οδηγήσουν σε νέα πιο οδυνηρά μέτρα.\nΤο κούρεμα των καταθέσεων δεν θα είναι το αναγκαίο πικρό ποτήρι που πρέπει να καταπιεί η Κύπρος για να ξεκινήσει η ανάκαμψη, πολύ απλά γιατί δεν θα υπάρχει μετά το κούρεμα καμία προϋπόθεση για να κτίσουμε πάνω της την ανάκαμψη.\nΑυτά σε συνδυασμό με την αποδοχή των ιδιωτικοποιήσεων θα οξύνουν περισσότερο τα προβλήματα. Το παράδειγμα της Βουλγαρίας μιλά από μόνο του. Η ιδιωτικοποίηση της κρατικής ηλεκτρικής αρχής είχε ως αποτέλεσμα την αύξηση της τιμής του ρεύματος στο δεκαπλάσιο. Για την περίπτωση της Κύπρου οι ιδιωτικοποιήσεις θα σημαίνουν και μια χώρα ανοχύρωτη μπροστά στους εθνικούς κινδύνους αφού ζωτικοί τομείς για την εθνική ασφάλεια μιας ημικατεχόμενης χώρας θα πέσουν στα χέρια των ιδιωτών, με ό,τι αυτό συνεπάγεται. Θα σημαίνουν επίσης την απώλεια χιλιάδων θέσεων εργασίας ενώ θα χαθεί και ο κοινωνικός ρόλος των οργανισμών.\nΕπειδή σήμερα συζητούμε θέματα ζωτικής σημασίας που ξεπερνούν τα όρια της Κύπρου, νιώθουμε την ανάγκη να κάνουμε ορισμένες αναγκαίες επισημάνσεις.\nΚαθόλη τη διάρκεια της περασμένης εβδομάδας εκφράσαμε τις ανησυχίες μας για το που οδηγούνταν τα πράγματα. Αμέσως μετά τη σύσκεψη των αρχηγών των κομμάτων στις 9 Μαρτίου, είχα στείλει επιστολή στον κ. Αναστασιάδη εκφράζοντας τις ανησυχίες που μας προκάλεσε η ενημέρωση που είχαμε. Η πρόταση του ΑΚΕΛ, να γίνει ανταλλαγή απόψεων μεταξύ των πολιτικών δυνάμεων για το πώς προχωρούμε, απορρίφθηκε και έτσι η σύσκεψη έλαβε χαρακτήρα απλώς ενημερωτικό. Αυτό, μας οδήγησε στην παρατήρηση πως αφού η Κυβέρνηση ΔΗΣΥ-ΔΗΚΟ επιμένει να διαπραγματεύεται με την Τρόικα δίχως καμία διαβούλευση με τις πολιτικές δυνάμεις, σημαίνει αυτομάτως πως αναλάμβανε ακεραία την ευθύνη για το τελικό αποτέλεσμα.\nΣτην επιστολή μου προς τον Πρόεδρο Αναστασιάδη είχα μάλιστα κρούσει τον κώδωνα κινδύνου, αναφορικά με τις έντονες ανησυχίες που είχαμε για το τελικό περιεχόμενο της δανειακής σύμβασης, λόγων της προηγούμενης εμπειρίας μας στα Eurogroup και τη σκόπιμη ασάφεια που φαινόταν να διατηρείται γύρω από τους όρους αποπληρωμής του δανείου, αλλά και τις εξωπραγματικές απαιτήσεις για κάλυψη μεγάλου μέρους των αναγκών από εγχώριες πηγές.\nΣτην επιστολή μου αλλά και στις δημόσιες τοποθετήσεις μας ως ΑΚΕΛ δεν παραλείψαμε να αναφέρουμε πως ως Κόμμα γνωρίζαμε τις δυσκολίες που θα αντιμετώπιζε ο Πρόεδρος Αναστασιάδης και τις πιέσεις που θα του ασκούνταν. Γι΄αυτό και δηλώναμε έτοιμοι να στηρίξουμε τον Πρόεδρο και την Κυβέρνηση με τον όρο να παραμείνουν συνεπείς στις προεκλογικές και μετεκλογικές τους δεσμεύσεις. Αντί τούτου, δυστυχώς, η Κυβέρνηση επέλεξε να ακολουθήσει μοναχική πορεία. Τελικά, υποχώρησε ατάκτως από τις δεσμεύσεις της. Με το καλημέρα της διακυβέρνησης του, ο κ. Αναστασιάδης αποδείχθηκε πλήρως ανακόλουθος. Έδωσε το πρώτο του τεστ αντοχής στις πιέσεις και απέτυχε.\nΜε το διάγγελμα του ο Πρόεδρος της Δημοκρατίας απεύθυνε έκκληση στα πολιτικά κόμματα να στηρίξουν τη συμφωνία στην οποία κατέληξε, αλλιώς θα αναλάβουν την ευθύνη για τις εξελίξεις είπε. Ενώ υποσχόταν διαβούλευση, δεν την έκανε και τώρα επιχειρεί να θέσει την πολιτική ηγεσία και το λαό ενώπιον διλημμάτων. Άποψη μας είναι ότι θα έπρεπε να αντέξει στις πιέσεις. Θα έπρεπε να επικαλεστεί διαβούλευση με τα πολιτικά κόμματα, αφού θα καλείτο η Βουλή να τοποθετηθεί στη συμφωνία, προκειμένου να κερδίσει χρόνο. Αυτή η παρατήρηση αποκτά διπλή αξία μετά που τα διάφορα δημοσιεύματα αλλά και δηλώσεις πολλών κατέδειξαν πως ήταν όλα προσχεδιασμένα. Και το τι θα αποφασιζόταν στο Eurogroup και το πότε θα αποφασιζόταν.\nΤην επόμενη κιόλας μέρα της συμφωνίας προέκυψε το ερώτημα: είχαμε δυνατότητα περισσότερης διαπραγμάτευσης στην Ε.Ε.; Η απάντηση βρίσκεται στη θέση που εκφράσαμε εδώ και καιρό ως ΑΚΕΛ˙ η περίπτωση της Κύπρου είναι συστημική και μας παρέχει δυνατότητες σκληρής διαπραγμάτευσης με την Τρόικα. Οι επιπτώσεις που είχε η συμφωνία Αναστασιάδη- Eurogroup στη διεθνή αγορά απέδειξαν τη συστημική φύση του προβλήματος με τον πιο περίτρανο τρόπο. Ένα άλλο γεγονός που επιβεβαιώνει ότι υπήρχαν και άλλα περιθώρια διαπραγμάτευσης είναι το γεγονός ότι την Κυριακή και μετά την έντονη μας αντίδραση έγιναν πάμπολλες δηλώσεις από αξιωματούχους της Ευρωπαϊκής Ένωσης, λέγοντας πως δέχονται να ακούσουν και άλλες προτάσεις αρκεί να καλύπτουν ισόποσο ποσό με το κούρεμα.\nΤην επόμενη μέρα ακούστηκαν και άλλα πολλά.\nΑπό τους υπερασπιστές του κ. Αναστασιάδη ειπώθηκε πως ο Πρόεδρος αντιστάθηκε στους εκβιασμούς. Δηλαδή αν υπέκυπτε τι χειρότερο θα είχαμε σήμερα ενώπιον μας; Από τους ίδιους ακούσαμε να κατηγορείται το ΑΚΕΛ για λαϊκισμό. Αν είμαστε εμείς λαϊκιστές, τότε θα πρέπει οι φίλοι του ΔΗΣΥ να παραδεχθούν πως είναι λαϊκιστές και εκατοντάδες οικονομικοί και πολιτικοί αναλυτές εντός και εκτός Κύπρου, που τοποθετήθηκαν όπως περιέγραψα πιο πάνω. Σε ό, τι μας αφορά, εμείς δεν είμαστε λαϊκιστές. Όμως σίγουρα είναι αντιλαϊκοί αυτοί που προσπαθούν εναγωνίως να πείσουν για τη συμφωνία Αναστασιάδη-Eurogroup.\nΕιπώθηκε επίσης πως ο Πρόεδρος τους τα είπε στο Eurogroup και δεν τον άκουσαν. Αυτό που μετρά είναι η πρόταση προς το λαό. Στο διάγγελμα του ο κ. Αναστασιάδης ήταν ξεκάθαρος: ή ψηφίζουμε τη συμφωνία ή βουλιάζουμε. Αυτό και τίποτα άλλο. Αυτό μας έλεγαν και όλες αυτές τις μέρες τα στελέχη του ΔΗΣΥ.\nΕιπώθηκε επίσης πως με το κούρεμα των καταθέσεων διασφαλίζονται θέσεις εργασίας για 8000 άτομα. Από τις ξένες εταιρείες που δραστηριοποιούνται στην Κύπρο είχαμε ετήσιο εισόδημα 8,5 δις ευρώ. Με το κούρεμα, θα εξασφαλίσουμε εφάπαξ μόνο 3,5 δις. Θα χάσουμε όμως μεγάλο μέρος των εσόδων που είχαμε χάνοντας ταυτόχρονα και δεκάδες χιλιάδες θέσεις εργασίας.\nΕιπώθηκε πως είτε θα αποδεχθούμε το κούρεμα, είτε θα πάμε σε άτακτη χρεοκοπία. Το δίλημμα αυτό, είναι ψεύτικο. Γιατί το βασικότερο που πρέπει να κρίνουμε για το αν θα στηρίξουμε ένα νομοσχέδιο δεν είναι ένα δίλημμα αποδοχής ή χρεοκοπίας αλλά μια ανάλυση αν η αποδοχή θα τερματίσει τις πιθανότητες χρεοκοπίας. Να δούμε τις επιπτώσεις που θα έχει αυτό στην οικονομία.\nΜια συνολική λύση θα πρέπει να έχει δυο βασικά χαρακτηριστικά: Πρώτο να διασφαλίζει την εμπιστοσύνη των καταθετών προς το τραπεζικό τομέα ώστε να μπορούν οι τράπεζες να δέχονται καταθέσεις και να τις δανείζουν. Αν δεν αναγνωρίσουμε ότι αυτό είναι θεμελιώδες τότε δεν θα μπορέσουμε να βρούμε λύση στο πρόβλημα μας.\nΔεύτερο να διασφαλίζει σε μεγάλο βαθμό τη σταθερότητα του τραπεζικού συστήματος, ώστε να μπορούν οι ίδιες οι τράπεζες να δανείζουν στην οικονομία και να επιτελούν το ρόλο τους στην αναπτυξιακή διαδικασία.\nΤο αποτέλεσμα αυτού που έχουμε ενώπιον μας σήμερα δεν διασφαλίζει κανένα από τα δύο. Αποσύρει την εμπιστοσύνη που έχουν οι καταθέτες προς τις τράπεζες. Δημιουργεί τάσεις φυγής των καταθέσεων και ως αποτέλεσμα οδηγεί τις ήδη προβληματικές τράπεζες σε περαιτέρω ανάγκες κεφαλαίων.\nΓιατί λοιπόν να αποδεχθούμε την είσοδο μας σε ένα φαύλο κύκλο αβεβαιότητας που είναι σίγουρο ότι στο μέλλον θα μας φέρνει ενώπιον των ίδιων διλλημάτων με νέα πιο επαχθή μέτρα; Γιατί να αποδεχθούμε ένα μέτρο που δεν επιβλήθηκε ποτέ πουθενά αλλού;\nΜε όλα αυτά τα δεδομένα το ΑΚΕΛ προτείνει την καταψήφιση της συμφωνίας της Κυβέρνησης του κ. Αναστασιάδη με το Eurogroup. Όμως δεν παραμένει εδώ. Καταθέτει και πρόταση για το πώς θα αντιμετωπιστεί ή όλη κατάσταση.\nΕίμαστε πλέον πεπεισμένοι ότι οι εταίροι μας στην Ευρωπαϊκή Ένωση δεν επιχειρούν να βοηθήσουν την Κύπρο και την κυπριακή οικονομία να αντιμετωπίσει τις δυσκολίες. Αντιθέτως χρησιμοποιούν την κρίση ως αφορμή για να πλήξουν την κυριαρχία μας και να μας επιβληθούν πολιτικά. Στο φόντο όλης αυτής της υπόθεσης βρίσκεται το κυπριακό και το φυσικό αέριο. Είναι εξόφθαλμο πλέον πως οποιαδήποτε προσπάθεια επίλυσης των προβλημάτων στα πλαίσια της Τρόικα δεν θα καρποφορήσει. Αντιθέτως θα μας οδηγήσει σε ένα φαύλο κύκλο μαρτυρικών συνεπειών.\nΩς ΑΚΕΛ, είχαμε πάντα τις αμφιβολίες και τις επιφυλάξεις μας για τις προθέσεις των ευρωπαίων εταίρων μας. Αλλά ενόσω φαινόταν ότι τα μέτρα θα ήταν οδυνηρά αλλά όχι καταστροφικά, επιχειρούσαμε να εξαντλήσουμε όλα τα περιθώρια. Είμαστε όμως πια πεπεισμένοι πως τώρα δεν υπάρχουν περιθώρια. Η δική μας πρόταση είναι να αποσύρουμε την αίτηση μας για βοήθεια από το Μηχανισμό Στήριξης και να επιδιώξουμε άλλες λύσεις. Για το σκοπό αυτό έχουμε υποβάλει συγκεκριμένη πρόταση στον Πρόεδρο της Δημοκρατίας και ταυτόχρονα έχουμε επεξεργαστεί προτάσεις οικονομικού χαρακτήρα που μπορούν να υλοποιηθούν χωρίς την Τρόικα και εντός της Ευρωζώνης.\nΩς ΑΚΕΛ έχουμε ετοιμάσει πακέτο από μέτρα τα οποία αν καταψηφιστεί το Νομοσχέδιο της Κυβέρνησης θα συζητήσουμε μαζί της και με τα πολιτικά κόμματα. Βασικός πυλώνας είναι η έκδοση Εθνικού Ομολόγου Αλληλεγγύης 10ετούς διάρκειας. Η συμμετοχή σ΄αυτό και ο τρόπος λειτουργίας του να εξεταστεί. Τα έσοδα από την έκδοση του να διατεθούν για τις ανάγκες της κυπριακής οικονομίας.\nΌσον αφορά στις ανάγκες αναχρηματοδότησης του δημόσιου χρέους μέχρι και το 2016 θα μπορούσαν να καλυφθούν είτε από ξένη πηγή χρηματοδότησης με δανεισμό από τρίτη χώρα ή ξένες τράπεζες που έχουν τις δραστηριότητες τους στην Κύπρο.\nΘεωρούμε αυτονόητη την απαίτηση μας να δοθεί στη δημοσιότητα, από την Κεντρική Τράπεζα, ο κατάλογος με τα ονόματα όλων όσοι απέσυραν λεφτά από τις κυπριακές τράπεζες το τελευταίο διάστημα. Να διερευνηθεί επίσης κατά πόσο αυτοί γνώριζαν τις εξελίξεις από προηγουμένως. Ζητούμε επίσης να κατατεθεί αμέσως στη Βουλή η Έκθεση του Οίκου Alvarez & Marshall και να τιμωρηθούν παραδειγματικά όσοι έχουν εγκληματήσει οικονομικά σε βάρος του τόπου και του λαού μας.\nΗ απόφαση που καλούμαστε να λάβουμε σήμερα ξεπερνά κατά πολύ τα όρια της Κύπρου. Αφορά την προοπτική όχι μόνο του κυπριακού λαού αλλά και των λαών της Ευρώπης. Το ΑΚΕΛ θα αντιδράσει στις εκβιαστικές πιέσεις για ξεπούλημα της Κύπρου και του λαού της, καλώντας τον κυπριακό λαό σε ψύχραιμη, οργανωμένη, συλλογική και πολιτική αντίδραση. Καλούμε τις πολιτικές και κοινωνικές δυνάμεις του Tόπου σε συστράτευση για να χτίσουμε μέτωπο αντίστασης στις αντιλαϊκές πολιτικές.\nΔεν είναι η πρώτη φορά που ως λαός βρεθήκαμε μπροστά σε δυσκολίες. Το έχουμε ξαναζήσει και καταφέραμε να το ξεπεράσουμε χάρη στις σωστές πολιτικές που ακολουθήσαμε και στην εργατικότητα και τη συλλογικότητα που μας διακρίνει. Τώρα διαθέτουμε ακόμα ένα μεγάλο όπλο: το φυσικό μας πλούτο και την πολλή δουλειά που έγινε για να έχουμε τη δυνατότητα αξιοποίησης του. Μπορούμε να αντιμετωπίσουμε τις συνέπειες της κρίσης και να οδηγήσουμε το λαό μας σε ένα αύριο της ανάπτυξης, της πρόοδου και της ευημερίας. Αρκεί να σταθούμε στο ύψος των περιστάσεων ως πολιτικές δυνάμεις και να καθοδηγήσουμε σωστά αυτή την προσπάθεια.\nΟ λαός μας εργάστηκε σκληρά για την προκοπή αυτού του Tόπου. Πάλεψε για την πατρίδα του, την ελευθερία, την αξιοπρέπεια και τη ζωή του. Είμαστε βέβαιοι ότι μπορεί να το ξανακάνει και να κερδίσει τη μάχη. Αρκεί να ξέρει πως θυσιάζεται για τις δικές του αξίες και όχι για τα κέρδη του κεφαλαίου και των μονοπωλίων της Ευρωπαϊκής Ένωσης. Δεν του αξίζει να τον καταδικάσουμε σε αδιέξοδα. Υπάρχουν λύσεις που μπορούν να φέρουν αποτελέσματα. Η ευθύνη μάς βαραίνει όλους.\nΑναρτήθηκε από 9th High School Library στις 11:04 μ.μ. Δεν υπάρχουν σχόλια:\nΟμιλία Γενικού Γραμματέα της Κ.Ε ΑΚΕΛ Άντρου Κυπρι...


Γεωθερμική Ενέργεια - Άμεση Δημοκρατία Ελλήνων\nΓεωθερμία ή Γεωθερμική ενέργεια ονομάζουμε τήν φυσική θερμική ενέργεια τής Γης που διαρρέει από τό θερμό εσωτερικό τού πλανήτη πρός τήν επιφάνεια. Η μετάδοση θερμότητας πραγματοποιείται μέ δύο τρόπους:\nα) Με αγωγή από τό εσωτερικό πρός τήν επιφάνεια μέ ρυθμό 0,04 - 0,06 W/m2 \nβ) Με ρεύματα μεταφοράς, που περιορίζονται όμως στίς ζώνες κοντά στά όρια τών λιθοσφαιρικών πλακών, λόγω ηφαιστειακών καί υδροθερμικών φαινομένων.\n[ Η εκμετάλλευση τών ελληνικών γεωθερμικών πεδίων δύναται νά προσφέρει ενέργεια που ισοδυναμεί περί τούς 160.000 τόνους πετρελαίου/ετησίως. ]\nΜεγάλη σημασία γιά τον άνθρωπο έχει η αξιοποίηση τής γεωθερμικής ενέργειας γιά τήν κάλυψη αναγκών του, καθώς είναι μία πρακτικά ανεξάντλητη πηγή ενέργειας. Ανάλογα μέ τό θερμοκρασιακό της επίπεδο μπορεί νά έχει διάφορες χρήσεις.\nH Υψηλής Ενθαλπίας (>150 °C) χρησιμοποιείται συνήθως γιά παραγωγή ηλεκτρικής ενέργειας. Η ισχύς τέτοιων εγκαταστάσεων τό 1979 ήταν 1.916 ΜW μέ παραγόμενη ενέργεια 12×106 kWh/yr.\nΗ Μέσης Ενθαλπίας (80 έως 150 °C) που χρησιμοποιείται γιά θέρμανση ή καί ξήρανση ξυλείας καί αγροτικών προϊόντων καθώς καί μερικές φορές καί γιά τήν παραγωγή ηλεκτρισμού (π.χ. μέ κλειστό κύκλωμα φρέον που έχει χαμηλό σημείο ζέσεως).\nΗ Χαμηλής Ενθαλπίας (25 έως 80 °C) που χρησιμοποιείται γιά θέρμανση χώρων, γιά θέρμανση θερμοκηπίων, γιά ιχθυοκαλλιέργειες, γιά παραγωγή γλυκού νερού.\nΗ Γεωθερμία στήν Ελλάδα\nΛόγω κατάλληλων γεωλογικών συνθηκών, ο Ελλαδικός χώρος διαθέτει σημαντικές γεωθερμικές πηγές καί τών τριών κατηγοριών (υψηλής, μέσης καί χαμηλής ενθαλπίας) σέ οικονομικά βάθη (100-1500 μ). Σε μερικές περιπτώσεις τά βάθη τών γεωθερμικών ταμιευτήρων είναι πολύ μικρά, κάνοντας ιδιαίτερα ελκυστική, από οικονομική άποψη, τήν γεωθερμική εκμετάλλευση.\nΗ έρευνα γιά τήν αναζήτηση γεωθερμικής ενέργειας άρχισε ουσιαστικά τό 1971 μέ βασικό φορέα τό ΙΓΜΕ καί μέχρι τό 1979 (πριν από τήν δεύτερη ενεργειακή κρίση) αφορούσε μόνο τίς περιοχές υψηλής ενθαλπίας. Κατά τήν εξέλιξη τών εργασιών η ΔΕΗ, σαν άμεσα ενδιαφερόμενη γιά τήν ηλεκτροπαραγωγή, ανέλαβε τίς παραγωγικές γεωτρήσεις υψηλής ενθαλπίας καί τήν ανάπτυξη τών πεδίων, χρηματοδοτώντας επιπλέον τίς έρευνες στίς πιθανές γιά τέτοια ρευστά γεωθερμικές περιοχές. Συντάχθηκε ο προκαταρκτικός χάρτης γεωθερμικής ροής τού ελληνικού χώρου, όπου φάνηκε ότι η γεωθερμική ροή στήν Ελλάδα είναι σέ πολλές περιοχές εντονότερη από τήν μέση γήινη. Από τό 1971 ερευνήθηκαν οι περιοχές: Μήλος, Νίσυρος, Λέσβος, Μέθανα, Σουσάκι Κορινθίας, Καμένα Βούρλα, Θερμοπύλες, Υπάτη, Αιδηψός, Κίμωλος, Πολύαιγος, Σαντορίνη, Κως, Νότια Θεσσαλία, Αλμωπία, περιοχή Στρυμόνα, περιοχή Ξάνθης, Σαμοθράκη καί άλλες.\nΗ αυξημένη ροή θερμότητας, λόγω τής έντονης τεκτονικής καί μαγματικής δραστηριότητας, δημιούργησε εκτεταμένες θερμικές ανωμαλίες, μέ μέγιστες τιμές γεωθερμικής βαθμίδας που πολλές φορές ξεπερνούν τούς 100° C/km. Σε κατάλληλες γεωλογικές συνθήκες, η ενέργεια αυτή θερμαίνει «ρηχούς» υπόγειους ταμιευτήρες ρευστών σέ θερμοκρασίες μέχρι 100 °C. Τά γεωθερμικά πεδία χαμηλής ενθαλπίας είναι διάσπαρτα στήν νησιωτική καί ηπειρωτική Ελλάδα. Η συμβολή τους στό ενεργειακό ισοζύγιο μπορεί νά γίνει σημαντική, καθόσον αποτελούν ενεργειακό πόρο φιλικό στό περιβάλλον, κοινωνικά αποδεκτό καί παρουσιάζουν σημαντικό οικονομικό καί αναπτυξιακό ενδιαφέρον.\nΣτήν Μήλο καί Νίσυρο έχουν ανακαλυφθεί σπουδαία γεωθερμικά πεδία καί έχουν γίνει γεωτρήσεις παραγωγής (5 καί 2 αντίστοιχα). Στήν Μήλο μετρήθηκαν θερμοκρασίες μέχρι 325 °C σέ βάθος 1000 m. καί στήν Νίσυρο 350° C σέ βάθος 1500 m. Οι γεωτρήσεις αυτές θά μπορούσαν νά στηρίξουν μονάδες ηλεκτροπαραγωγής 20 καί 5 ΜW, ενώ τό πιθανό συνολικό δυναμικό υπολογίζεται νά είναι τήν τάξης τών 200 καί 50 MW αντίστοιχα.\nΣτήν Βόρεια Ελλάδα η γεωθερμία προσφέρεται γιά θέρμανση, θερμοκήπια, ιχθυοκαλλιέργειες κ.λπ. Στήν λεκάνη τού Στρυμόνα έχουν εντοπισθεί τά πολύ σημαντικά πεδία Θερμών-Νιγρίτας, Λιθότροπου-Ηράκλειας, Θερμοπηγής-Σιδηροκάστρου καί Αγκίστρου. Πολλές γεωτρήσεις παράγουν νερά μέχρι 75 °C, συνήθως αρτεσιανά καί πολύ καλής ποιότητας καί παροχής. Μεγάλα καί μικρότερα γεωθερμικά θερμοκήπια λειτουργούν στήν Νιγρίτα καί τό Σιδηρόκαστρο.\nΣτήν πεδινή περιοχή τού Δέλτα Νέστου έχουν εντοπισθεί δύο πολύ σημαντικά γεωθερμικά πεδία, στό Ερατεινό Χρυσούπολης καί στό Ν. Εράσμιο Μαγγάνων Ξάνθης. Νερά άριστης ποιότητας μέχρι 70 °C καί σέ πολύ οικονομικά βάθη παράγονται από γεωτρήσεις στίς εύφορες αυτές πεδινές περιοχές. Στήν Ν. Κεσσάνη καί στό Πόρτο Λάγος Ξάνθης, σέ μεγάλης έκτασης γεωθερμικά πεδία, παράγονται νερά θερμοκρασίας μέχρι 82 °C.\nΣτήν λεκάνη τών λιμνών Βόλβης καί Λαγκαδά έχουν εντοπισθεί τρία πολύ ρηχά πεδία μέ θερμοκρασίες μέχρι 56 °C. Στήν Σαμοθράκη υπάρχουν ενθαρρυντικά στοιχεία καθώς γεωτρήσεις βάθους μέχρι 100 μ. συνάντησαν νερά τής τάξης τών 100° C.\nΗ χρήση τής Γεωθερμίας παγκοσμίως\nΗ πρώτη βιομηχανική εκμετάλλευση τής γεωθερμικής ενέργειας έγινε στό Λαρνταρέλλο (Lardarello) τής Ιταλίας, όπου από τά μέσα τού περασμένου αιώνα χρησιμοποιήθηκε ο φυσικός ατμός γιά νά εξατμίσει τά νερά που περιείχαν βορικό οξύ αλλά καί νά θερμάνει διάφορα κτήρια. Τό 1904 έγινε στό ίδιο μέρος η πρώτη παραγωγή ηλεκτρικού ρεύματος από τήν γεωθερμία (σήμερα παράγονται εκεί 2,5 δισ. kWh/έτος). Σπουδαία είναι η αξιοποίηση τής γεωθερμικής ενέργειας από τήν Ισλανδία, όπου καλύπτεται πολύ μεγάλο μέρος τών αναγκών τής χώρας σέ ηλεκτρική ενέργεια καί θέρμανση.\nΚατά τό 2005, 72 χώρες έχουν αναπτύξει γεωθερμικές εφαρμογές χαμηλής-μέσης θερμοκρασίας, κάτι που δηλώνει σημαντική πρόοδο σέ σχέση μέ τό 1995, όταν είχαν αναφερθεί εφαρμογές μόνο σέ 28 χώρες. Η εγκατεστημένη θερμική ισχύς γεωθερμικών μονάδων μέσης καί χαμηλής θερμοκρασίας ανήλθε τό 2007 στά 28268 MWt, παρουσιάζοντας αύξηση 75% σέ σχέση μέ τό 2000, μέ μέση ετήσια αύξηση 12%. Αντίστοιχα, η χρήση ενέργειας αυξήθηκε κατά 43% σέ σχέση μέ τό 2000 καί ανήλθε στά 273.372 TJ (75.940 GWh/έτος).\nΠαραγωγή ηλεκτρικής ισχύος μέ γεωθερμική ενέργεια τό 2008 γινόταν σέ 24 χώρες. Τό 2007 η εγκατεστημένη ισχύς τών μονάδων παραγωγής ενέργειας στόν κόσμο ανήλθε στά 9735 MWe, σημειώνοντας αύξηση περισσότερων από 800 MWe σέ σχέση μέ τό 2005.\nΕφαρμογές τής Γεωθερμίας\nΟι εφαρμογές τής γεωθερμικής ενέργειας ποικίλουν ανάλογα μέ τήν θερμοκρασία καί περιλαμβάνουν :\nηλεκτροπαραγωγή (θ>90 °C), (παραγωγή ηλεκτρικής ενέργειας μέ δυαδικό κύκλο)\nθέρμανση χώρων (μέ καλοριφέρ γιά θ>60 °C, μέ αερόθερμα γιά θ>40 °C, μέ ενδοδαπέδιο σύστημα (θ>25 °C),\nψύξη καί κλιματισμό (μέ αντλίες θερμότητας απορρόφησης γιά θ>60 °C, ή μέ υδρόψυκτες αντλίες θερμότητας γιά θ<30 °C)\nθέρμανση θερμοκηπίων καί εδαφών επειδή τά φυτά αναπτύσσονται γρηγορότερα καί γίνονται μεγαλύτερα μέ τήν θερμότητα (θ>25 °C), ή καί γιά αντιπαγετική προστασία\nιχθυοκαλλιέργειες (θ>15 °C) επειδή τά ψάρια χρειάζονται ορισμένη θερμοκρασία γιά τήν ανάπτυξή τους\nθερμά λουτρά γιά θ = 25-40 °C\nΠροβλήματα καί πλεονεκτήματα\nΓενικά, η αξιοποίηση τής γεωθερμικής ενέργειας συναντά ορισμένα βασικά προβλήματα, τά οποία θά πρέπει νά λυθούν ικανοποιητικά γιά τήν οικονομική εκμετάλλευση τής εναλλακτικής αυτής μορφής ενέργειας. Οι τύποι αυτοί τών προβλημάτων είναι ο σχηματισμός επικαθίσεων (ή όπως συχνά λέγεται οι καθαλατώσεις ή αποθέσεις) σέ κάθε σχεδόν επιφάνεια που έρχεται σέ επαφή μέ τό γεωθερμικό ρευστό, η διάβρωση τών μεταλλικών επιφανειών, καθώς καί ορισμένες περιβαλλοντικές επιβαρύνσεις (διάθεση τών ρευστών μετά τήν χρήση τους, εκπομπές τοξικών αερίων, ιδίως τού υδροθείου).\nΌλα αυτά τά προβλήματα σχετίζονται άμεσα μέ τήν ιδιάζουσα χημική σύσταση τών περισσότερων γεωθερμικών ρευστών. Τά γεωθερμικά ρευστά λόγω τής υψηλής θερμοκρασίας καί τής παραμονής τους σέ επαφή μέ διάφορα πετρώματα περιέχουν κατά κανόνα σημαντικές διαλυμένων αλάτων καί αερίων. Η αλλαγή τών θερμοδυναμικών χαρακτηριστικών τών ρευστών στό στάδιο τής εκμετάλλευσης μπορεί νά δημιουργήσει συνθήκες ευνοϊκές τόσο γιά τήν χημική προσβολή τών μεταλλικών επιφανειών, όσο καί γιά τήν απόθεση ορισμένων διαλυμένων ή αιωρούμενων στερεών καί τήν απελευθέρωση στό περιβάλλον επιβλαβών ουσιών.\nΟ σχηματισμός επικαθίσεων σέ γεωθερμικές μονάδες μπορεί νά ελεγχθεί σέ κάποιο βαθμό, αν όχι ολοκληρωτικά, μέ μία πληθώρα τεχνικών καί μεθόδων. Μερικές από τίς πιό τυπικές πρακτικές είναι ο σωστός σχεδιασμός τής μονάδας καί η επιλογή τών κατάλληλων συνθηκών λειτουργίας της, η ρύθμιση τού pH τού ρευστού, η προσθήκη χημικών ουσιών (αναστολέων δημιουργίας επικαθίσεων) καί, τέλος, η απομάκρυνση τών σχηματιζόμενων στερεών μέ χημικά ή φυσικά μέσα, στήν διάρκεια προγραμματισμένων ή όχι διακοπών λειτουργίας τής μονάδας.\nΟι διάφορες δυνατότητες ελέγχου τής διάβρωσης στίς γεωθερμικές μονάδες επικεντρώνονται (α) στήν επιλογή τού κατάλληλου υλικού κατασκευής (π.χ. χρήση πολυμερικών υλικών, εναλλακτών θερμότητας από τιτάνιο, Hastelloy κτλ.), (β) στήν επικάλυψη τών μεταλλικών επιφανειών μέ ανθεκτικά στήν διάβρωση στρώματα, (γ) στήν προσθήκη αναστολέων διάβρωσης, καί (δ) στόν ορθό σχεδιασμό τής μονάδας.\nΗ γεωθερμική ενέργεια θεωρείται ήπια μορφή ενέργειας, σέ σύγκριση μέ τίς συμβατικές μορφές ενέργειας, χωρίς βέβαια οι περιβαλλοντικές επιπτώσεις από τήν εκμετάλλευσή της νά είναι συχνά αμελητέες. Η υψηλότερη περιεκτικότητα τών γεωθερμικών ρευστών υψηλής ενθαλπίας σέ διαλυμένα άλατα καί αέρια σέ σχέση μέ τά ρευστά χαμηλής ενθαλπίας επιβάλλουν τό διαχωρισμό τών επιπτώσεων από τήν αξιοποίηση τής γεωθερμίας. Τά προβλήματα από τήν διάθεση τών νερών που χρησιμοποιούνται γιά άμεσες χρήσεις είναι κατά κανόνα ηπιότερα (καί σχεδόν μηδενικά) από ότι τών ρευστών που χρησιμοποιούνται γιά τήν παραγωγής ηλεκτρικής ενέργειας.\nΕπίσης θά πρέπει νά τονιστεί από τήν αρχή ότι στήν περίπτωση που εφαρμόζεται η άμεση επανεισαγωγή τών γεωθερμικών ρευστών στόν ταμιευτήρα, όπως στήν περίπτωση τών μονάδων μέ δυαδικό κύκλο, οι επιπτώσεις είναι ελάχιστες. Βεβαίως κατά τήν φάση τής έρευνας, τής ανόρυξης τών γεωτρήσεων, τών δοκιμών καί τής κατασκευής τής μονάδας μπορούν νά υπάρξουν διαρροές καί διάθεση γεωθερμικών νερών σέ υδάτινους αποδέκτες, καθώς καί αυξημένος θόρυβος.\nΟι περιβαλλοντικές επιπτώσεις από τήν αξιοποίηση τών ρευστών υψηλής ενθαλπίας διαφέρουν από περιοχή σέ περιοχή καί ταξινομούνται σέ συνάρτηση τής αιτίας όπως τήν χρήση γής, εκπομπές αερίων, τήν διάθεση υγρών αποβλήτων, θόρυβο, δημιουργία μικροσεισμικότητας καί καθιζήσεις. Η έκταση γής που απαιτείται γιά τήν αξιοποίηση τής γεωθερμίας (π.χ. γιά τήν εγκατάσταση τής μονάδας, τό χώρο γιά τίς γεωτρήσεις, τίς σωληνώσεις μεταφοράς καί τούς δρόμους πρόσβασης) είναι γενικά μικρότερη από τήν έκταση τής γής που απαιτούν άλλες μορφές ενέργειας (ατμοηλεκτρικοί σταθμοί άνθρακα, υδροηλεκτρικοί σταθμοί κτλ.).\nΤό CO2 που εκπέμπεται από γεωθερμικές μονάδες ποικίλλει ανάλογα μέ τά χαρακτηριστικά τού πεδίου, καθώς καί τήν τεχνολογία παραγωγής τής ηλεκτρικής ενέργειας, αν καί οι εκπομπές του είναι κατά πολύ μικρότερες από τίς αντίστοιχες εκπομπές ατμοηλεκτρικών μονάδων καί συγκρίνονται ευνοϊκά καί μέ τίς εκπομπές (έμμεσες ή άμεσες) από άλλες ΑΠΕ. Τό H2S, λόγω τής έντονης οσμής του καί τής σχετικής τοξικότητάς του, είναι υπεύθυνο τίς περισσότερες φορές γιά τήν προκατάληψη που εκδηλώνεται κατά τής γεωθερμίας. Οι εκπομπές H2S ποικίλλουν από <0,5 g/kWh μέχρι καί 7 g/kWh. Οι εκπομπές τού H2S μπορούν νά ελεγχθούν σχετικά εύκολα καί νά μειωθούν σέ συγκεντρώσεις 1 ppb μέ μία πληθώρα μεθόδων, όπως μέ τήν διεργασία Stredford, μέ τήν καύση καί επανεισαγωγή, μέ τήν οξειδωτική μέθοδο Dow κτλ.\nΗ κύρια ανησυχία από τήν αξιοποίηση τής γεωθερμίας υψηλής ενθαλπίας προέρχεται από τήν διάθεση τών γεωθερμικών νερών στούς υδάτινους αποδέκτες. Λόγω τής υψηλής θερμοκρασίας καί τής περιεκτικότητάς του σέ διάφορα χημικά συστατικά, τό γεωθερμικό ρευστό προτού διατεθεί σέ υδάτινους αποδέκτες θά πρέπει νά υποστεί κάποια επεξεργασία καί νά μειωθεί η θερμοκρασία του. Τονίζεται ξανά ότι η περιβαλλοντικά περισσότερο αποδεκτή μέθοδος διάθεσης τών γεωθερμικών ρευστών είναι η επανεισαγωγή τους στόν ταμιευτήρα.\nΣυγκρινόμενη μέ τίς άλλες ΑΠΕ, η γεωθερμία δέν υστερεί σέ περιβαλλοντικά οφέλη. Αυτό βέβαια έρχεται σέ προφανή αντίθεση μέ τήν εντύπωση που κυριαρχεί ότι ορισμένες ΑΠΕ (π.χ. φωτοβολταϊκά, αιολική ενέργεια) δέν επιβαρύνουν τό περιβάλλον. Η εντύπωση αυτή μεταβάλλεται όταν κανείς συνυπολογίσει τίς επιπτώσεις οποιασδήποτε μορφής ενέργειας σέ ολόκληρο τον κύκλο ζωής μίας τεχνολογίας, αλλά καί τήν επιβάρυνση στό περιβάλλον από τήν κατασκευή καί λειτουργία τών μονάδων.\nΤά περιβαλλοντικά οφέλη τής γεωθερμίας μπορούν νά συνοψιστούν ως εξής:\nΣυνεχής παροχή ενέργειας, μέ υψηλό συντελεστή λειτουργίας (load factor), >90%.\nΜικρό λειτουργικό κόστος, αν καί τό κόστος παγίων είναι σημαντικά αυξημένο σέ σχέση καί μέ τίς συμβατικές μορφές ενέργειας.* Μηδενικές ή μικρές εκπομπές αερίων στό περιβάλλον.\nΜικρή απαίτηση γής.\nΣυμβολή στήν επίτευξη τών στόχων τής Λευκής Βίβλου τής Ε.Ε. καί τού Πρωτοκόλλου τού Κιότο.\nΑποτελεί τοπική μορφή ενέργειας μέ συνέπεια τήν οικονομική ανάπτυξη τής γεωθερμικής περιοχής.\nΣυμβολή στήν μείωση τής ενεργειακής εξάρτησης μίας χώρας, μέ τον περιορισμό τών εισαγωγών ορυκτών καυσίμων.\n↑ 2,0 2,1 Γεωθερμία καί Τυποποίηση, Φύτικας, 2008, αρχείο PDF.\n↑ Δικτυακός τόπος τού Κέντρου Ανανεώσιμων Πηγών καί Εξοικονόμησης Ενέργειας\nΗ εκμετάλλευση της γεωθερμίας θεωρείται τεχνικοοικονομικά εφικτή εκεί όπου σε σχετικά μικρό βάθος υπάρχουν υδροπερατοί σχηματισμοί υψηλής θερμοκρασίας που περιέχουν νερό ή ατμό. Πρόκειται για τα γνωστά γεωθερμικά πεδία είτε υψηλής ενθαλπίας (πάνω από 150˚C) τα οποία είναι κατάλληλα για ηλεκτροπαραγωγή είτε χαμηλής ενθαλπίας, όπου οι θερμοκρασίες είναι μικρότερες και η γεωθερμική ενέργεια είναι κατάλληλη μόνο για θερμικές χρήσεις. Σήμερα η παγκόσμια παραγόμενη ηλεκτρική ισχύς από γεωθερμία είναι μεγαλύτερη από 10.000 MW. Οι HΠA βρίσκονται στην πρώτη θέση (περίπου 3000 MV) και ακολουθούν οι Φιλιππίνες (2000 MV) που παράγουν 25% της ηλεκτρικής τους ενέργειας από γεωθερμία. Στην Ευρώπη, οι κορυφαίες παραγωγοί χώρες είναι η Ιταλία με 810 MW και η Ισλανδία με 420 MW.\nΤα σημερινά τεχνικοοικονομικά δεδομένα έχουν επιτρέψει τη χρήση της γεωενέργειας και σε περιοχές όπου δεν υφίστανται τα τυπικά γεωθερμικά πεδία, είτε με τις Γεωθερμικές Αντλίες Θερμότητας (ΓΑΘ) είτε με δημιουργία τεχνητής διαπερατότητας σε ορισμένα πετρώματα. Ειδικότερα, οι ΓΑΘ (σε συνδυασμό με τους γεωεναλλάκτες) που αξιοποιούν την «αβαθή γεωθερμία» μπορούν να αντλούν θερμότητα από το «υπέδαφος» και να την αξιοποιούν για τη θέρμανση των εσωτερικών χώρων ή, το καλοκαίρι, να αφαιρούν θερμότητα αποδίδοντάς την στο «υπέδαφος». Τα συστήματα αυτά, ανοικτά ή κλειστά, εκμεταλλεύονται το γεγονός ότι η θερμοκρασία του εδάφους, σε μερικά μέτρα βάθος, παραμένει σταθερή στους 18-20˚C, ανεξάρτητη από τις καιρικές συνθήκες. Λόγω της χαμηλής κατανάλωσης, της μεγάλης διάρκειας ζωής, της μηδενικής περιβαλλοντικής επίπτωσης ειδικά στην περίπτωση του κλειστού κυκλώματος και της σχεδόν ανύπαρκτης συντήρησης του εξοπλισμού, τα γεωθερμικά συστήματα κλιματισμού μπορούν να εξοικονομήσουν ενέργεια αλλά και να περιορίσουν δραστικά το λειτουργικό τους κόστος σε σύγκριση με ένα συμβατικό σύστημα θέρμανσης-ψύξης.\nΗ χρήση γεωθερμικών ρευστών είναι δυνατόν, υπό προϋποθέσεις, να προκαλέσει επιβάρυνση στο περιβάλλον, τουλάχιστον σε τοπικό επίπεδο, οφειλόμενη στη χημική σύσταση τόσο της υγρής όσο και της αέριας φάσης του ρευστού. Έτσι, τα μη συμπυκνούμενα αέρια που είναι δυνατόν να περιέχονται στον ατμό (πχ. διοξείδιο του άνθρακα και υδρόθειο) και τυχόν επιβαρυντικά διαλυμένα στοιχεία στην υγρή φάση (πχ. μέταλλα, αρσενικό, κλπ) αποτελούν τις κύριες επιπτώσεις στο περιβάλλον.\nΌσο αφορά τα ελληνικά γεωθερμικά πεδία υψηλής ενθαλπίας, η συγκέντρωση του ατμού σε CO2 είναι κατά μέσο όρο λιγότερη από 2%, με αποτέλεσμα η ηλεκτροπαραγωγή με τυπικό κύκλο γεωθερμικού ατμού στη χώρα μας, αναμένεται να ελευθερώνει στο περιβάλλον σημαντικά λιγότερο CO2 από εκείνο που αντιστοιχεί στους σταθμούς ηλεκτροπαραγωγής από φυσικό αέριο. Το υδρόθειο, το οποίο σε ορισμένα πεδία υψηλής ενθαλπίας είναι δυνατόν να προκαλέσει ενοχλητική μυρωδιά στις γειτονικές περιοχές, αντιμετωπίζεται είτε με χημική απομάκρυνσή του, είτε με αραίωση και κατάλληλη διασπορά στην ατμόσφαιρα από τους πύργους ψύξης. Άλλες επιπτώσεις μπορεί να είναι η ηχητική, αισθητική και θερμική ρύπανση που όμως όλες μπορούν να αντιμετωπισθούν αποτελεσματικά, όπως και γενικότερα οι όποιες επιπτώσεις από τυχόν διαρροή των γεωθερμικών ρευστών, είτε με κατάλληλο σχεδιασμό του όλου συστήματος είτε με επιμέρους δράσεις (πχ επανεισαγωγή της υγρής φάσης σε βαθείς διαπερατούς ορίζοντες απ’όπου προήλθε).\nΤο αξιόλογο γεωθερμικό δυναμικό της Ελλάδας, σύμφωνα με τις έρευνες του ΙΓΜΕ, συγκεντρώνεται σε κεντρική και ανατολική Μακεδονία, Θράκη, Β. Αιγαίο, ηφαιστειακό τόξο Ν. Αιγαίου και υπολογίζεται σε 220.000 τόνους ισοδύναμου πετρελαίου. Τα κύρια πεδία εντοπίζονται στη Νιγρίτα, Σιδηρόκαστρο, Λιθότοπο, Αγγιστρο, Ερατεινό, Ν.Εράσιο, Αρίστηνο, Τυχερό , Σαμοθράκη, Αριδαία, Αλεξάνδρειας Ημαθίας, Άρτα, Σπερχειό. Σημαντικά πεδία υψηλής θερμοκρασίας που σχετίζονται με το τόξο του Ν. Αιγαίου, έχουν βρεθεί σε Μήλο και Νίσυρο αλλά και στη Σαντορίνη και τη Λέσβο όπου συνεχίζει τις έρευνες η ΔΕΗ.\nΕντούτοις, στη Χώρα μας μέχρι σήμερα η γεωθερμία, παρότι σε προσιτά κι εκμεταλλεύσιμα βάθη, δεν είχε την τύχη που της άξιζε. Οι λιγοστές εφαρμογές περιορίζονται στη χρήση ζεστού νερού, ενώ για την ηλεκτροπαραγωγή δεν γίνεται ούτε λόγος. Ίσως δεν είναι αρκετά «μοδάτη» όσο θα έπρεπε, εφόσον δεν φέρνει «πράσινα» προϊόντα στο καταναλωτικό μας πιάτο.\nΌμως για να κάνουμε μια καλύτερη ανάλυση, νομίζω ότι θα πρέπει να εξετάσουμε το θέμα σε σχέση με τις τοπικές κοινωνίες αλλά και την αξιοπιστία και θέσπιση κινήτρων από το κράτος. Η γεωθερμική ενέργεια των πεδίων είτε υψηλής είτε χαμηλής ενθαλπίας έχει τα χαρακτηριστικά του «κοιτάσματος» δηλ. της «από πριν» χωροθέτησης και του γεωγραφικού εντοπισμού. Επιπλέον, είχε την ατυχία, οι πρώτες δοκιμές για την εφαρμογή της στην Μήλο και τη Νίσυρο, όπου η ΔΕΗ πραγματοποίησε γεωτρήσεις τη δεκαετία του ’80, να προκαλέσουν τις αντιδράσεις των κατοίκων λόγω της έντονης δυσοσμίας από το υδρόθειο το οποίο δεν «φυγαδεύτηκε» έγκαιρα. Το αποτέλεσμα ήταν να εγκαταλειφθεί η προσπάθεια για πολλά χρόνια, ώστε τελικά σήμερα η γεωθερμία να βρίσκεται ακόμη στο επίπεδο της περιορισμένης χρήσης για «δευτερεύουσες» δραστηριότητες. Δυστυχώς όμως μια τέτοια επιλογή αφενός αφήνει ανεκμετάλλευτο το πλούσιο γεωθερμικό δυναμικό της χώρας, αφετέρου, αποτελεί μια χαμένη ευκαιρία ενίσχυσης του εθνικού ενεργειακού ισοζυγίου αλλά και εκπλήρωσης των στόχων για τη συμμετοχή των ΑΠΕ στο ενεργειακό «μίγμα» της ΕΕ μέχρι το 2020.\nΑντίθετα, η περίπτωση χρήσης των «ηλιογεωθερμικών συστημάτων» που δεν έχουν τα χαρακτηριστικά του αυστηρού εντοπισμού, αλλά θεωρητικά μπορούν να τοποθετηθούν οπουδήποτε, εξαπλώνεται διαρκώς παρά το σημαντικό αρχικό κόστος επένδυσης αλλά και την ανυπαρξία θεσμοθετημένων κινήτρων. Ηδη πάνω από 100 κατοικίες εξοπλιστεί και αρκετές περισσότερες άδειες έχουν δοθεί από τις αρμόδιες νομαρχιακές αυτοδιοικήσεις. Αρκεί κι εδώ να υπάρξει ο κατάλληλος έλεγχος από την πολιτεία, να θεσπιστούν κίνητρα και να μην μπουν αδικαιολόγητοι φραγμοί εκεί που δεν χρειάζονται.\nβλ. και Π. Τζεφέρη: Η πρώτη κατοικία στη Ελλάδα με γεωθερμικό σύστημα ψύξης-θέρμανσης και παραγωγής ζεστού νερού», Περισκόπιο της Επιστήμης, 1994)\nβλ. και Π. Τζεφέρη: Θέρμανση/Ψύξη χωρίς πετρέλαιο, χωρίς ρεύμα,χωρίς καν φυσικό αέριο... »\nΤο θέμα των κινήτρων είναι επίσης σημαντικό στην περίπτωση των μονάδων γεωθερμικών ρευστών και αφορούν εθνική χρηματοδότηση, ένταξη στα ευρωπαϊκά πλαίσια στήριξης, τιμολογιακή πολιτική αναφορικά με τη γεωθερμικά παραγόμενη MWh, χορήγηση κινήτρων σε ιδιώτες και τέλος μέτρα κανονιστικού περιεχομένου (βελτίωση και απλοποίηση του Ν. 3175/03).\nΘα διακινδυνεύσω μια πρόβλεψη. Παρότι η γεωθερμία έχει συμπεριληφθεί στο Εθνικό Σχέδιο Ενέργειας κι ακόμα το κόστος της επένδυσης δεν είναι απαγορευτικά υψηλό (περίπου 2.500 ευρώ/κW), θεωρώ ότι δύσκολα με τα σημερινά δεδομένα, θα πραγματοποιηθεί στον τόπο μας μια μεγάλη μονάδα ηλεκτρισμού/θερμότητας από γεωθερμικά ρευστά μεγάλου βάθους. Όπως, πολύ δύσκολα πλέον, πραγματοποιούνται νέες ενεργειακές επενδύσεις σε μονάδες λιγνίτη, λιθάνθρακα, ακόμη και συνδυασμένης αεριοποίησης (IGCC) όταν υπάρχει η παραμικρή «υποψία» ότι η τροφοδοσία του αεριογόνου θα εμπεριέχει και «άνθρακα». Όμως εκεί υπάρχει μια πρόδηλη απροθυμία που σχετίζεται με το θέμα των κλιματικών αλλαγών και της «σκιώδους τιμής» του άνθρακα που θα κληθούμε αργά ή γρήγορα να πληρώσουμε. Για την γεωθερμία όμως, ποιοί είναι οι λόγοι; Δυστυχώς, η γεωθερμία εμφανίζει έντονα το θέμα του γεωγραφικού εντοπισμού και μάλιστα με μεγαλύτερη αυστηρότητα από τα ορυκτά καύσιμα. Έτσι, παρά το γεγονός ότι μιλάμε για ΑΠΕ και μάλιστα σχετικά φτηνή και με ελεγχόμενες περιβαλλοντικές επιπτώσεις, σχετίζεται άμεσα με την ανάγκη για επαρκή και πειστική ενημέρωση του κοινού, τα θέματα αποδοχής των τοπικών κοινωνιών και της συνύπαρξης με άλλες δραστηριότητες πχ. τουρισμός.\nΕντούτοις, ειδικότερα στις μικρότερες μονάδες χαμηλής ενθαλπίας, νομίζω ότι η γεωθερμία επιβάλλεται να εφαρμοστεί στη μεγαλύτερη δυνατή κλίμακα στη χώρα μας, ώστε να γίνει εκμετάλλευση του μεγάλου πλούτου αποθεμάτων ζεστού νερού στον τόπο μας, και μάλιστα σε μικρό σχετικό βάθος, τα οποία είναι εύκολα προσβάσιμα και οικονομικά εκμεταλλεύσιμα. Η γεωθερμία χαμηλής ενθαλπίας μπορεί και πρέπει να καλύψει πλήρως θερμοκήπια, μονάδες αφαλάτωσης, τηλεθέρμανσης, υδατοκαλλιέργειες, εκτροφεία, ξενοδοχειακές μονάδες, ειδικότερα πισίνες ή μονάδες spa, κατοικίες.\nΙΣΧΥΟΝ ΝΟΜΟΘΕΤΙΚΟ ΠΛΑΙΣΙΟ ΓΙΑ ΤΗΝ ΑΞΙΟΠΟΙΗΣΗ ΤΟΥ ΓΕΩΘΕΡΜΙΚΟΥ ΔΥΝΑΜΙΚΟΥ ΤΗς ΧΩΡΑΣ\nΠηγή : http://www.oryktosploutos.net/2010/12/blog-post.html


Έρχεται ο «φόρος παρθενίας»!! – Greeks_Rulez..\nΈρχεται ο «φόρος παρθενίας»!!\nΗ παραπάνω είδηση είναι πέρα για πέρα αληθινή και εφαρμόστηκε για πρώτη φορά στην Γερμανία. Η ιδέα «μπήκε» στο μυαλό των οικονομικών συμβούλων της κυβέρνησης όταν είδαν πως όλο και περισσότερα νέα κορίτσια καταφεύγουν στο διαδίκτυο και πωλούν την παρθενιά τους!\nΤο πιο πρόσφατο παράδειγμα προέρχεται από μια 19 χρονη φοιτήτρια που προσπαθεί να συγκεντρώσει τα χρήματα για τις σπουδές της! Έβαλε λοιπόν μια αγγελία στην ιστοδελίδα ineed.co.nz. και υπογράφωντας με το ψευδώνυμο «Unigirl» αυτο-παρουσιάζεται ως «ελκυστική παρθένα»!\nΤο κείμενο της αγγελίας αναφέρει: «Διαθέτω την παρθενιά μου σε αυτόν που θα προσφέρει τα περισσότερα χρήματα υπό τον όρο να ηρούνται όλες οι προϋποθέσεις όσον αφορά την προσωπική μου ασφάλεια. Έλαβα την απόφαση με πλήρη επίγνωση των συνθηκών και των πιθανών συνεπειών».\nΔεν είναι η πρώτη φορά που κάποια παρθένα αποφασίζει να πουλήσει «ό,τι πολυτιμότερο διαθέτει» μέσω διαδικτυακής αγγελίας. Και όπως συνέβει και στις προηγούμενες περιπτώσεις οι αντιδράσεις ποικίλλουν.\nΟ διαχειριστής πάντως του I Need, Ρος ΜακΚένζι δήλωσε ότι «η πολιτική μας ορίζει ότι αν μια αγγελία είναι νόμιμη και δεν αντιτίθεται στις γενικές αρχές τις κοινωνίας μας είναι εντάξει. Παρ’όλα αυτά θα εξετάσω το θέμα αυτό περισσότερο και θα το συζητήσω με τους συνεργάτες μου».\nΣε πλήρη ταύτιση με πολλούς έλληνες πολιτικούς ο κ. ΜακΚένζι , που πιστεύουν πως «ό,τι είναι νόμιμο, είναι και ηθικό!»\nΈρχεται «φόρος παρθενίας»!\nΤον Ιανουάριο του 2010 μία αντίστοιχη περίπτωση ενός κοριτσιού από την Βόρεια Ιρλανδία, «έπιασε» τό ποσό των 18.000 δολαρίων. Η Γερμανική κυβέρνηση, βλέποντας πως το φαινόμενο παίρνει μεγάλες διαστάσεις προχώρησε σε μία κίνηση που πολύ φοβάμαι θα βάλει ιδέες και στους δικού μας: επέβαλε «φόρο παρθενίας» σε 18 χρονη που αποφάσισε να βγάλει σε πλειστηριασμό την πρώτη ερωτική της επαφή, πάντα μέσω internet.\nΗ επίσημη τοποθέτηση του οικονομικού επιτελείου της γερμανικής κυβέρνησης ήταν πως επρόκειτο για «σεξ επί πληρωμή», το οποίο φορολογείται κανονικά. Από την ενέργεια αυτή προέκυψαν δύο πρακτικά προβλήματα:\nτο πρώτο ήταν πως η κοπέλα δεν μπορούσε να κόψει απόδειξη αφού για να συμβεί αυτό θα έπρεπε να κάνει στην εφορία «έναρξη εργασιών» ως ιερόδουλος και το δεύτερο ήταν πως ο αγοραστής απαίτησε να γίνει δεκτή η απόδειξή του στην εφορία και να συνυπολογιστεί στο αφορολόγητό του!


Η Εύα Σιμάτου στο Infowoman: Οι Άγριες Μέλισσες, το κλείσιμο των θεάτρων και οι πολλαπλοί ρόλοι της\nΑρχική > Θέατρο-Χορός > Η Εύα Σιμάτου στο Infowoman: Οι Άγριες Μέλισσες, το κλείσιμο των θεάτρων και οι πολλαπλοί ρόλοι της\nΟι «Άγριες Μέλισσες» πέρα από το ότι είναι μια εξαιρετικά αξιόλογη σειρά, κάνουν στο ευρύ κοινό γνωστούς νέους ταλαντούχους ηθοποιούς που το θεατρόφιλο κοινό απολάμβανε μέχρι πρότινος μόνο στο θεατρικό σανίδι. Μία τέτοια είναι και η περίπτωση της Εύας Σιμάτου. Είχαμε μιλήσει μαζί της πριν από την πρώτη καραντίνα – αυτή του Μαρτίου- όταν ετοιμαζόταν να πρωταγωνιστήσει στο στο νέο έργο των Μιχάλη Ρέππα – Θανάση Παπαθανασίου, «Φεγγάρι από χαρτί» στο Εθνικό Θέατρο. Έκτοτε ακολούθησαν πολλά με βασικότερο όλων το κλείσιμο των θεάτρων και του Πολιτισμού γενικότερα. Όλο το καλλιτεχνικό δυναμικό της χώρας είναι υποχρεωμένο σε… σιωπή, λόγω των μέτρων του περιορισμού της πανδημίας του κορωνοϊού.\nΜε την έναρξη ωστόσο της νέας τηλεοπτικής σεζόν μάθαμε πως η ταλαντούχα ηθοποιός μπήκε στο καστ των Άγριων Μελισσών και μάλιστα πολύ δυναμικά, ενσαρκώνοντας την «κακιά» συγκρατούμενη της Λενιώς (Μαρία Κίτσου), Μαίρη Χατζίδου, που της κάνει κόλαση τη ζωή.\nΕμείς είχαμε μία εφ΄ όλης της ύλης συζήτηση μαζί της.\nΔεν προλάβατε να επιστρέψετε στη σκηνή του Εθνικού μας θεάτρου, στη σκηνή του Ρεξ με το Φεγγάρι από Χαρτί και για δεύτερη φορά τα θέατρα έκλεισαν . Πώς βιώνετε σαν καλλιτέχνιδα την περίοδο αυτή της πανδημίας;\nΜόλις προλάβαμε παραστάσεις δύο βδομάδων με μασκοφόρο κοινό, μετά από την επανάληψη των προβών τηρώντας όλα τα μέτρα προστασίας.\nΔυσκολεύτηκα πάρα πολύ αρχικά με το αίσθημα της απειλής. Φοβήθηκα και ακόμη φοβάμαι και νιώθω τί σημαίνει ατομική ευθύνη και προσοχή για την υγεία των δικών μου ανθρώπων, τη δική μου φυσικά αλλά και όλων όσων συναναστρέφομαι. Βιώνω τον μετεωρισμό, όπως όλοι όσοι βρισκόμαστε στον ίδιο εργασιακό χώρο. Συνεχίζω ευτυχώς να διδάσκω υποκριτική on line στους φοιτητές μου στο Deree. Από την άλλη, αυτή η περίοδος μού δίνει την ευκαιρία να βρω περισσότερο χρόνο για την οικογένειά μου και για τον εαυτό μου.\nΑυτή η πολύμηνη θεατρική «σιωπή» σας έκανε να αναθεωρήσετε πράγματα που θεωρούσατε δεδομένα;\nΈχω πάψει να θεωρώ το οτιδήποτε ως δεδομένο. Νομίζω ότι η περίοδος της κρίσης μάς έδωσε ένα μεγάλο μάθημα. Όλα ανατρέπονται. Τίποτα δεν είναι σίγουρο. Πορευόμαστε με όσα και όποια εφόδια μπορεί να έχει ο καθένας και προσπαθούμε πάντα για το καλύτερο.\nΤελικά ο κόσμος έχει ανάγκη το θέατρο και γιατί;\nΑπόλυτα. Γιατί προσφέρει ψυχαγωγία. Στο σχολείο μάς μάθαιναν με επιμονή τη διαφορά μεταξύ της έννοιας της ψυχαγωγίας και της διασκέδασης. Νομίζω ότι είναι πολλοί οι συνάνθρωποί μας που έχουν ανάγκη να καλλιεργούν τον εαυτό τους πνευματικά και ψυχικά. Στο θέατρο μπορεί κανείς να βρει πνευματική και ψυχική τροφή και να ανακουφιστεί από την αγωνία, τη στεναχώρια και την ένδεια των ημερών.\nΓιατί το «Φεγγάρι» που παρουσιάζεται στο Εθνικό είναι από… Χαρτί;\nΓιατί είναι απατηλό. Γιατί μιλάει για όνειρα που χάθηκαν πριν καν προλάβουν να αληθέψουν, για σχέσεις που αποδείχτηκαν κούφιες και ανθρώπους που έσβησαν σαν χάρτινο αποτύπωμα στο χρόνο. Για μια ολόκληρη εποχή της Αθήνας της δεκαετίας του 60 που πέρασε χωρίς επιστροφή.\nΠόσο επίκαιρο είναι το έργο αυτό;\nΌσο επίκαιρο μπορεί να είναι ένα έργο που θίγει αυτά τα θέματα: τις οικογενειακές, τις ερωτικές και τις φιλικές σχέσεις, τις διαψεύσεις, τις ελπίδες, την αγάπη, την ανθρωπιά.\nΕισβάλλατε στο τηλεοπτικό πλατό των Μελισσών. Μιλήστε μας για την εμπειρία σας αυτή και για το πώς σας υποδέχθηκαν οι παλιότεροι ηθοποιοί.\nΕίναι μια σπουδαία εμπειρία για την οποία νιώθω πολύ όμορφα. Είμαι τυχερή γιατί συνεργάζομαι με συναδέλφους που εκτιμώ αφάνταστα για τη δουλειά τους και για το ήθος τους. Mε την Μαρία Κίτσου και τον Βασίλη Μπισμπίκη που είχα την κύρια συνεργασία ως προς το ρόλο μου, ένιωσα να μας συνδέει μια δυνατή ερμηνευτική επικοινωνία. Και με τους δύο η συνύπαρξη είναι πολύ δυναμική. Όλοι οι παλαιότεροι ηθοποιοί, αλλά και οι σκηνοθέτες και όλο το συνεργείο με υποδέχτηκαν πολύ γλυκά.\n#agriesmelisses #agriesmelisses🐝 #agriesmelissesant1 #ant1tv #agriesmelissesofficial #evasimatou #vassilisbisbikis\nΗ δημοσίευση κοινοποιήθηκε από το χρήστη Eva Simatou (@evasimatou) στις 5 Νοέ, 2020 στις 8:07 πμ PST\nΣκιαγραφήστε μας τον χαρακτήρα σας και τη δυναμική του στη σειρά\nΠαίζω έναν κόντρα ρόλο. Είναι αρκετά προκλητικός. Η Μαίρη Χατζίδου είναι κρατούμενη των φυλακών. Καταδικάστηκε για το φόνο του αρραβωνιαστικού της και της φίλης της με την οποία την απατούσε. Είναι έγκλειστη εδώ και κάποια χρόνια και έχει αναπτύξει μια πολύ στενή σχέση με τον διευθυντή των φυλακών τον Μάνο Βόσκαρη (Βασίλη Μπισμπίκη), γι’ αυτό και απολαμβάνει ειδικά προνόμια, ενώ και αυτή όμως έχει βιώσει τη βία της φυλακής. Από τη στιγμή που μπαίνει η Ελένη (Μαρία Κίτσου) στη φυλακή ξεκινάνε οι συγκρούσεις ανάμεσα σε δύο πολύ ισχυρές προσωπικότητες.\nΠιστεύετε πως η ελληνική τηλεόραση αλλάζει σελίδα σιγά σιγά και πόσο μεγάλη διέξοδο αποτελεί για τους καλλιτέχνες;\nΕλπίζω πως ναι. Θεωρώ πως οι Άγριες Μέλισσες έχουν δυνατό μερίδιο στην επανάκαμψη της ελληνικής μυθοπλασίας στην τηλεόραση. Είναι μια σειρά εποχής που παρότι είναι καθημερινή είναι εξαιρετικά προσεγμένη και το ανθρώπινο δυναμικό της είναι πολύ αξιόλογο. Εύχομαι να έχει ανοίξει κάπως ο δρόμος και να βλέπουμε συχνά τέτοιες σειρές. Όπως ξέρουμε όλοι, τα τελευταία χρόνια, η τηλεόραση είχε απορροφήσει ελάχιστους ηθοποιούς, σεναριογράφους, σκηνοθέτες, διευθυντές φωτογραφίας κλπ. Φαίνεται πως ανοίγει ξανά κάπως αυτός ο κλάδος και φυσικά μπορεί να απασχολήσει πολλούς καλλιτέχνες και εργαζόμενους.\nΈχετε έναν μικρό γιο μαζί με τον σύζυγό σας, Αλέξη Σταμάτη. Άλλαξε αυτό τις προτεραιότητες της ζωής σας; Αυτοκαθορίζεστε ως μητέρα ή ως ηθοποιός;\nΔεν μπορώ να αυτοκαθοριστώ μόνο ως ηθοποιός, ή ως σύντροφος, ή ως μητέρα. Είμαι όλα μαζί και όλα αυτά με καθορίζουν. Η σχέση μου με τον άντρα μου είναι πολύ δυνατή και ο γιος μου είναι φυσικά προτεραιότητά μου, αλλά δεν υποβιβάζει τις υπόλοιπες ιδιότητές μου.\nΜεγαλύτερος φόβος σας πλέον ποιος είναι;\nΟ ανεξέλεγκτος φόβος.\nΑν είχατε ένα μαγικό ραβδί, τι θα ήταν αυτό που θα αλλάζατε χωρίς δεύτερη σκέψη;\nΔυστυχώς δεν έχω.\nΣας τρομάζει το πέρασμα του χρόνου σαν γυναίκα;\nΔεν έχω χρόνο για να σκεφτώ το πέρασμα του χρόνου, αλλά αν περάσει σίγουρα θα τον αναζητήσω. Ελπίζω να μην είναι χαμένος.\nΕίναι μια δύσκολη περίοδος. Υπάρχουν σχέδια τα οποία ελπίζω να καταφέρουν σύντομα να υλοποιηθούν.


Ο αθλητισμός εμπνέεται από την ειρήνη. Η ειρήνη εμπνέεται από τον αθλητισμό. - PDF\nDownload "Ο αθλητισμός εμπνέεται από την ειρήνη. Η ειρήνη εμπνέεται από τον αθλητισμό."\n2 Ο αθλητισμός εμπνέεται από την ειρήνη. Η ειρήνη εμπνέεται από τον αθλητισμό.\n4 Αγαπητοί γονείς και εκπαιδευτικοί, Φανταστείτε την ειρήνη... Αυτή μπορεί να ήταν η σκέψη του βασιλιά Ίφιτου της Ήλιδας όταν συμβουλεύτηκε το μαντείο των Δελφών, προσπαθώντας να βρει λύση στις κακοδαιμονίες που τυραννούσαν τον τόπο του, κυρίως από τις εμφύλιες συγκρούσεις. Σύμφωνα με το μύθο, το μαντείο των Δελφών τον συμβούλεψε να διακόψει τους πολέμους και κάθε 4 χρόνια να λαμβάνουν χώρα φιλικοί αθλητικοί αγώνες. Για να τα καταφέρει, ζήτησε τη βοήθεια του βασιλιά της Σπάρτης, Λυκούργου, και του βασιλιά της Πίσας, Κλεοσθένη. Συμφώνησαν στην προσωρινή καταύπαση του πυρός, την οποία ονόμασαν «Εκεχειρία», οργανώνοντας έτσι ξανά τους Ολυμπιακούς Αγώνες στην αρχαία Ολυμπία το 776 π.χ. (συμβολική ημερομηνία). Επτά μέρες πριν τη διεξαγωγή μέχρι και επτά μέρες μετά τους Ολυμπιακούς Αγώνες έπαυε κάθε εχθρική πράξη, επιτρέποντας έτσι σε αθλητές, καλλιτέχνες και επισκέπτες να ταξιδεύουν προς την αρχαία Ολυμπία για να συμμετάσχουν και να παρακολουθήσουν τους αγώνες και κατόπιν να επιστρέφουν στον τόπο τους ασφαλείς και υπό ειρηνικές συνθήκες. Έτσι γεννήθηκε η Ολυμπιακή Εκεχειρία! Μια πραγματικά εντυπωσιακή και αποτελεσματική Εκεχειρία, αν, μάλιστα, αναλογιστούμε ότι διήρκεσε περίπου χρόνια. Η ελπίδα και το όνειρο της Ολυμπιακής Εκεχειρίας είναι να δημιουργηθεί ένας χώρος στον οποίο η ειρήνη, που τόσο έχουμε ανάγκη, θα διαφεντεύει, και οι λαοί θα βρίσκουν λύσεις μέσα από το διάλογο, την κατανόηση, την αλληλεγγύη, την αποδοχή του διαφορετικού. Ο αθλητισμός δεν μπορεί να φέρει την ειρήνη, αλλά εμείς μπορούμε να εμπνευστούμε από αυτόν για έναν ειρηνικό κόσμο. Με αυτό το βιβλίο, πάντα με διασκεδαστικό τρόπο, προσπαθούμε να εξηγήσουμε στα παιδιά τη σημασία της Εκεχειρίας. Να τα βοηθήσουμε να κατανοήσουν ότι οφείλουμε να δημιουργήσουμε έναν κόσμο όπου όλοι οι άνθρωποι, ανεξαρτήτως φύλου, χρώματος, θρησκείας και εθνικότητας θα έχουν ίσες ευκαιρίες και θα μοιράζονται το ίδιο όνειρο, αυτό της ειρήνης. Η εκπαίδευση αποτελεί κύριο πυλώνα των δραστηριοτήτων μας, αλλά και εργαλείο εμπέδωσης των ιδανικών που πρεσβεύουμε. Τα παιδιά του κόσμου πρέπει να μάθουν για τη φανταστική αυτή ιστορία της Εκεχειρίας. Πρέπει να γνωρίσουν το μέγεθος των ευκαιριών που ανοίγονται μπροστά τους. Οφείλουν να μάθουν γι αυτά που έχουν ήδη επιτευχθεί. Μέσα από την εκπαίδευση ίσως μπορέσουν να φανταστούν την Εκεχειρία και να υιοθετήσουν μια κουλτούρα ειρήνης στην καθημερινότητά τους. Αυτό το βιβλίο έχει σχεδιαστεί από ειδικούς για παιδιά δημοτικού. Η ελπίδα μας είναι ότι μέσα από αυτές τις σελίδες τα παιδιά θα διασκεδάσουν και θα γίνουν κοινωνοί των διαχρονικών μηνυμάτων της Ολυμπιακής Εκεχειρίας, προκειμένου να κατανοήσουν τη σημασία και το ρόλο της στο παγκόσμιο γίγνεσθαι. Και ελπίζουμε ότι αυτή η γνώση θα τους συντροφεύει όταν κληθούν να ανταποκριθούν στο κάλεσμα της ενήλικης ζωής τους. Θέλω να ευχαριστήσω όλους τους συντελεστές του βιβλίου, καθώς και την κόρη μου, Έλενα, για τις καθοριστικές παρατηρήσεις της που βελτίωσαν το παρόν στις λεπτομέρειές του. Με εκτίμηση, Δρ. Κωνσταντίνος Φίλης Διευθυντής Διεθνές Κέντρο Ολυμπιακής Εκεχειρίας\n5 Γεια σας, παιδιά! Είμαι το περιστέρι της ειρήνης και στο ράμφος μου κρατάω ένα κλαδί ελιάς. Μπορείτε να με δείτε και στο σήμα της Ολυμπιακής Εκεχειρίας! Ζω μέσα στο σήμα γιατί η βάση της Εκεχειρίας είναι η ειρήνη. Η Ολυμπιακή Εκεχειρία ξεκίνησε με τους Ολυμπιακούς Αγώνες το 776 π.χ. Το Διεθνές Κέντρο Ολυμπιακής Εκεχειρίας ιδρύθηκε το 2000 για να δώσει ξανά ζωή σε αυτή την αρχαία ιδέα. Η Ολυμπιακή Εκεχειρία σημαίνει ότι οι εχθροί αφήνουν τα όπλα και συναγωνίζονται φιλικά σε αθλήματα. Αντί να πολεμούν, επικρατεί ο διάλογος και η κατανόηση για τους συνανθρώπους μας, κάτι που μπορεί να οδηγήσει σε αιώνια ειρήνη. Ήρθε η ώρα να φανταστούμε την ειρήνη. Ελάτε να ανακαλύψουμε μαζί την Ολυμπιακή Εκεχειρία.\n6 Κοιτάξτε! Αυτός είναι ο κόσμος που μοιραζόμαστε. Aποτελείται από 5 ηπείρους: την Ευρώπη, την Ασία, την Αφρική, την Ωκεανία και την Αμερική. 4 Αυτή είναι η Ολυμπιακή σημαία. Βλέπετε τους πέντε ενωμένους κύκλους; Ο καθένας από αυτούς συμβολίζει μία από τις πέντε ηπείρους. Είναι ενωμένοι γιατί συμβολίζουν τη φιλία και την ειρήνη μεταξύ όλων των λαών.\n8 Η μυθολογία μάς διηγείται την ιστορία των Ολυμπιακών Αγώνων στους οποίους βασίζεται και η Ολυμπιακή Εκεχειρία... Στην αρχαία Ελλάδα γίνονταν συνέχεια πόλεμοι. Ο βασιλιάς Ίφιτος πήγε στο μαντείο των Δελφών να ρωτήσει τι μπορεί να κάνει για να φέρει την ειρήνη στην πόλη του. 6 Εκεί τον συμβούλεψαν να διοργανώνει και πάλι τους Ολυμπιακούς Αγώνες ώστε να διακόπτει με αυτούς κάθε 4 χρόνια τους πολέμους. Ο Ίφιτος έκανε μια συμφωνία με το βασιλιά Λυκούργο της Σπάρτης και το βασιλιά Κλεοσθένη της Πίσας, προωθώντας για πρώτη φορά την Εκεχειρία. Έτσι έφερε την ειρήνη στους ανθρώπους στην Ελλάδα, τουλάχιστον για ένα μικρό διάστημα!\n10 8 Αγγελιοφόροι φορούσαν στεφάνι από κλαδιά ελιάς και ταξίδευαν σε όλη την Ελλάδα, ανακοινώνοντας την περίοδο των Ολυμπιακών Αγώνων και το ξεκίνημα της Εκεχειρίας. Λένε ότι τους ονόμαζαν «σπονδοφόρους». Έτσι, αθλητές και θεατές ήξεραν ότι μπορούν να ταξιδέψουν ειρηνικά στην Ολυμπία και μετά να επιστρέψουν ασφαλείς στα σπίτια τους.\n12 Σήμερα, η Ολυμπιακή Φλόγα μεταφέρει το μήνυμα ενός ενωμένου κόσμου, γιατί ταξιδεύει από την αρχαία Ολυμπία μέχρι τη χώρα όπου διεξάγονται οι Ολυμπιακοί Αγώνες. Αρκετούς μήνες πριν από την έναρξη των Ολυμπιακών Αγώνων ανάβει η Ολυμπιακή Φλόγα στην αρχαία Ολυμπία και συμβολίζει το φως του πνεύματος, τη γνώση και τη ζωή! 10 Η Φλόγα ανάβει όπως άναβε και στα αρχαία χρόνια, δηλαδή με τη βοήθεια των ακτίνων του ήλιου. Η πρωθιέρεια κρατάει ένα κάτοπτρο, κάτι σαν καθρέφτη, προς τις ακτίνες του ήλιου και περιμένει να ανάψει η Φλόγα. Από εκεί ξεκινάει το ταξίδι της σε όλον τον κόσμο. Η Φλόγα έχει ταξιδέψει με όποιον τρόπο μπορείτε να φανταστείτε: με αεροπλάνο, πλοίο, τρένο, ακόμα και υποβρυχίως, και παραμένει αναμμένη σε όλη τη διάρκεια των Ολυμπιακών Αγώνων.\n14 12 Έχουν περάσει σχεδόν χρόνια από τους πρώτους οργανωμένους Ολυμπιακούς Αγώνες και η ιδέα και το όνειρο της Ολυμπιακής Εκεχειρίας είναι ακόμα ζωντανά. Μα, αυτό δεν δείχνει ότι είναι μια πάρα πολύ καλή ιδέα; Η Ολυμπιακή Εκεχειρία έχει την υποστήριξη του Οργανισμού Ηνωμένων Εθνών. Οι χώρες του κόσμου έχουν υπογράψει τη συμφωνία να σέβονται την Ολυμπιακή Εκεχειρία και να σταματούν τους πολέμους κατά τη διάρκεια των Ολυμπιακών Αγώνων.\n16 14 Η Ολυμπιακή Εκεχειρία ισχύει κατά τη διάρκεια των Ολυμπιακών Αγώνων. Αθλητές από όλο τον κόσμο συναντώνται και συναγωνίζονται ειρηνικά. Με αυτόν τον τρόπο δημιουργούνται πολλές ευκαιρίες για διάλογο μεταξύ των αθλητών. Με τη συζήτηση δημιουργούνται και καινούριες φιλίες και οι φίλοι συνήθως δεν μαλώνουν, σωστά; Έτσι, ο αθλητισμός οδηγεί στην ειρήνη.\n18 Θα σας διηγηθώ μια ιστορία προσωπικής Ολυμπιακής Εκεχειρίας και Ολυμπιακού πνεύματος... Το 1936, οι Ολυμπιακοί Αγώνες του Βερολίνου πραγματοποιήθηκαν σε μια εποχή έντονου ρατσισμού. Γι αυτό ο Τζέσι Όουενς ένιωθε πολύ αμήχανα ανάμεσα σε όλους τους λευκούς αθλητές και θεατές και νόμιζε ότι όλοι τον κοιτούν με μίσος. Από το άγχος του δεν μπορούσε να κάνει το άλμα του Στην τρίτη και τελευταία του προσπάθεια ένιωσε ξαφνικά ένα χέρι στον ώμο. Γύρισε και είδε τον Γερμανό Λουτς Λονγκ. O Λουτς του χαμογέλασε, του ευχήθηκε καλό κουράγιο και του έδωσε μια σημαντική συμβουλή για να πετύχει το άλμα. Τελικά, ο Όουενς νίκησε τον Λουτς και κέρδισε το χρυσό μετάλλιο, ενώ ο Λουτς πήρε το ασημένιο. Ανέβηκαν όμως μαζί στο βάθρο και σήκωσαν το μετάλλιο. Έτσι, γεννήθηκε μια φιλία την οποία θαυμάζουμε ακόμα και σήμερα.\n20 ΑΥΣΤΡΑΛΙΑ ΓΑΛΛΙΑ ΕΛΛΑΔΑ ΗΝΩΜΕΝΕΣ ΠΟΛΙΤΕΙΕΣ ΑΜΕΡΙΚΗΣ 18 Στα αρχαία χρόνια, κατά τη διάρκεια των Ολυμπιακών Αγώνων επικρατούσε ειρήνη σε όλη την Ελλάδα. Τι πιο ωραίο από το να αντικατασταθούν το μίσος και οι πόλεμοι με την ειρήνη και τον αθλητισμό! Σήμερα, η Ολυμπιακή Εκεχειρία δεν αφορά μόνο την Ελλάδα, αλλά πάνω από 200 χώρες που συμμετέχουν παγκοσμίως στη μεγαλύτερη αθλητική γιορτή. Οι αθλητές αγωνίζονται και, μαζί με τους θεατές, γνωρίζουν καινούριους φίλους, έθιμα και κουλτούρες.\n21 ΑΥΣΤΡΑΛΙΑ ΓΑΛΛΙΑ ΕΛΛΑΔΑ ΗΝΩΜΕΝΕΣ ΠΟΛΙΤΕΙΕΣ ΑΜΕΡΙΚΗΣ 19\n22 ΗΝΩΜΕΝΟ ΒΑΣΙΛΕΙΟ ΚΙΝΑ ΝΟΤΙΑ ΑΦΡΙΚΗ ΡΩΣΙΑ 20 Μπορεί στην καθημερινή ζωή οι αθλητές να μην έχουν ποτέ την ευκαιρία να γνωριστούν. Μπορεί, ακόμα, να κάνουν εχθρικές σκέψεις ο ένας για τον άλλον. Με τη βοήθεια των Ολυμπιακών Αγώνων όμως γνωρίζονται, μαθαίνουν να σέβονται ο ένας τον άλλον και ξεχνούν τυχόν μίση.\n23 ΗΝΩΜΕΝΟ ΒΑΣΙΛΕΙΟ ΚΙΝΑ ΝΟΤΙΑ ΑΦΡΙΚΗ ΡΩΣΙΑ 21\n24 22 Στον αθλητισμό, ο καλύτερος πρέπει να κερδίσει με δίκαιο τρόπο. Πρέπει να βοηθάμε τον αντίπαλό μας, γιατί μόνο έτσι θα ξέρουμε ότι αξίζουμε τη νίκη. Από την αρχαία Ελλάδα μέχρι και σήμερα όλοι οι διαγωνιζόμενοι των Ολυμπιακών Αγώνων είναι φίλοι. Αντίπαλοι είναι μόνο στο στάδιο. Αληθινή νίκη είναι η τίμια νίκη!\n26 24 Οι Ολυμπιακοί Αγώνες είναι για όλους τους ανθρώπους της Γης. Δεν έχει καμία σημασία αν είσαι άνδρας ή γυναίκα, σε ποια θρησκεία πιστεύεις, από ποιο μέρος του κόσμου είσαι, τι χρώμα δέρματος έχεις, αν είσαι φτωχός ή πλούσιος. Όλοι έχουν τα ίδια δικαιώματα συμμετοχής.\n28 26 Μην ξεχνάτε ποτέ ότι η Ολυμπιακή Εκεχειρία φέρνει ειρήνη στον κόσμο μας, έστω και για λίγο καιρό! Αν προσπαθήσουμε να φέρουμε την Εκεχειρία στην καθημερινή μας ζωή, τότε με το διάλογο, την κατανόηση, την αλληλεγγύη, τη γνώση και το σεβασμό προς τους συνανθρώπους μας και τα ιδιαίτερα χαρακτηριστικά τους, μπορούμε να καταφέρουμε να έχουμε πάντα ειρήνη στη ζωή μας. Αν γίνει αυτό, τότε όλοι θα φέρουμε την ειρήνη στον κόσμο, όπως ακριβώς τη φαντάστηκε ο βασιλιάς Ίφιτος!\n30 ΕΚΔΟΣΗ Ιδέα, γενική επιμέλεια Ντόρα Πάλλη Κείμενα Λίτσα Μπαλτέα Εικονογράφηση Αλέξανδρος Χαμηλάκης Copyright 2012 Διεθνές Κέντρο Ολυμπιακής Εκεχειρίας


Το κοινοτικό συμβούλιο Παλαιχωρίου Μόρφου μαζί με τα οργανωμένα σύνολα της κοινότητας και μια μικρή ομάδα εθελοντών διοργανώνουν στις 19 Δεκεμβρίου ένα καθαρόαιμο αγώνα ορεινού τρεξίματος με την ονομασία Compressport Palechori Challenge. ΟΛΑ τα έσοδα από τις εγγραφές θα δοθούν για φιλανθρωπικό σκοπό. Ο αγώνας ανήκει στη σειρά XM Charity Trail Series , μια σειρά από τρεις καινούριους φιλανθρωπικούς αγώνες ορεινού τρεξίματος, που γίνετε για πρώτη φορά στο νησί.\nΔύο διαφορετικοί αγώνες ορεινού τρεξίματος θα διεξαχθούν στις 19 Δεκεμβρίου, ένας αγώνας ορεινού τρεξίματος 7χλμ για τολμηρούς δρομείς που θέλουν να δοκιμάσουν τις δυνατότητες τους στο βουνό, και ένας αγώνας 20χλμ για έμπειρους και παθιασμένους δρομείς ορεινού τρεξίματος. Και οι δύο αγώνες έχουν υψηλό βαθμό δυσκολίας και επικινδυνότητας και δεν συνιστώνται για αρχάριους δρομείς.\nΟ αγώνας διεξάγετε υπό την αιγίδα της Κυπριακής Ομοσπονδίας Ορειβασίας, Αγωνιστικής Αναρρίχισης, και Προσανατολισμού και η διαδρομή των 20χλμ είναι εγκεκριμένη από την Παγκόσμια Ομοσπονδία Skyrunning ISF.\nΓια λόγους καλύτερης και ασφαλέστερης διοργάνωσης η συμμετοχή θα περιοριστεί στους 120 δρομείς στον αγώνα των 20χλμ και στους 130 δρομείς στον αγώνα των 7χλμ. Δικαίωμα συμμέτοχης έχουν μόνο άτομα άνω το 18 χρονών χωρίς εξαιρέσεις. Εγγραφές για τους δύο αγώνες μπορούν να γίνουν μόνο διαδικτυακά. Την ίδια μέρα θα διεξαχθεί παιδικός αγώνας διασκέδασης 500μ για παιδάκια 6-12 χρόνων και οι εγγραφές θα γίνονται επιτόπου.\n20χλμ Αγώνας Ορεινού Τρεξίματος\n- Κατάλληλος για έμπειρους και παθιασμένους δρομείς ορεινού τρεξίματος\n- 2+1 πλήρως εξοπλισμένοι σταθμοί ανεφοδιασμού κατά μήκος της διαδρομής.\n- Ευκρινής σηματοδότηση της διαδρομής κάθε 100 - 200 μέτρα.\n- Εθελοντές πρώτοι βοηθοί της ομάδας ΕΤΕΑ κατά μήκος της διαδρομής.\n- Δεν υπάρχει συγκεκριμένος χρόνος ολοκλήρωσης του αγώνα (no cut-off).\n- Φυσικά μονοπάτια και μαγευτική θέα.\n- 1 Ζευγάρι Compressport Custom κάλτσες για κάθε συμμετέχοντα.\n- 1 ενεργειακό τζελ SIS για κάθε συμμετέχοντα.\n- Μετάλλιο για όλους τους τερματίσοντες.\n- Έπαθλα για τους πρώτους 3 άντρες και τις πρώτες 3 γυναίκες.\n- Υποχρεωτική χρήση παπουτσιών ορεινού τρεξίματος.\n7χλμ Αγώνας Ορεινού Τρεξίματος\n- Κατάλληλος για τολμηρούς δρομείς που θελουν να δοκιμάσουν το βουνό\n- Ένας πλήρως εξοπλισμένος σταθμός ανεφοδιασμού κατά μήκος της διαδρομής.\n- Υποχρεωτική την χρήση παπουτσιών ορεινού τρεξίματος.\nΚατεβάστε τη διαδρομή σε μορφή GPX\nΚατεβάστε περιγραφή, τον χάρτη και την υψομετρική σε μορφή PDF\nΑγώνας 20χιλιομέτρων Αγώνας 7χιλιομέτρων\nΠΑΡΑΛΑΒΗ ΑΡΙΘΜΩΝ (BIB)\nΗ παραλαβή των αριθμών ξεκινά την Πέμπτη 16/12 το μεσημέρι μέχρι και το Σάββατο 18/12 το μεσημέρι από τα ακόλουθα σημεία:\nRace Number pick up starts Thursday 16/12 midday until Saturday 18/12 midday from the following places:\nNicosia - AWOL - 17A Santa Roza Street, Strovolos 2035, tel.22106367\nLimassol - BIKEIT - 39 Georgiou A' Avenue , Galaxy Court, Shop 5, Germasogia 4047, tel.25319300\nPaphos - DIKYKLO - Alexandrou Ipsilanti 9, tel.26600950\nLarnaca - CYCLELOVE - Nikodimou Mylona Street, Karythers Building 4, Unit 21 6050 - tel.24000888\nΔεν θα παραλαμβάνονται νούμερα τη μέρα του αγώνα. Αν δεν γνωρίζετε από ποια πόλη θα παραλάβετε τον αριθμό σας παρακαλώ ελέξτε την λίστα συμμετοχών\nNo BIB number pick up on race day. If you are unsure from where you should pick up your bib number please check the participants' list\n2021 Αγώνας 20χιλιομέτρων Αγώνας 7χιλιομέτρων\nΤο Παλαιχώρι είναι ένα από τα μεγαλύτερα χωριά της Πιτσιλιάς, στην επαρχία Λευκωσίας με μόνιμο πληθυσμό περίπου 1000 κατοίκων. Το Παλαιχώρι είναι ένα χωριό το οποίο αποτελείται από δύο κοινότητες και 2 κοινοτικά συμβούλια, το Παλαιχώρι Ορεινής και το Παλαιχώρι Μόρφου. Βρίσκεται σε υψόμετρο περίπου 930μ και απέχει 45χλμ από τη Λευκωσία, 40χλμ από τη Λεμεσό, 103χλμ από τη Πάφο και 110χλμ από το Παραλίμνι.\nΗ Εκκίνηση και ο Τερματισμός βρίσκονται στον χώρο του υπό ανακαίνηση παλαιού σχολείου της κοινότητας περίπου 200μ από τη κεντρική πλατεία του χωριού.\nΥπάρχει χώρος στάθμευσης στο κέντρο του χωριού μερικά λεπτά περπάτημα από την Εκκίνηση. Με την άφιξη σας στο χωριό θα υπάρχει σηματοδότηση που θα σας οδηγεί κατευθείαν στο χώρο στάθμευσης. Παρακαλούμε όπως αποφύγετε τη στάθμευση στο πλάι του δρόμου για να μην παρεμποδίζετε την κυκλοφορία των διερχομένων αλλά και των ασθενοφόρων. Διευθετήσεις για ομαλή στάθμευση την μέρα του αγώνα.\nΜια πλήρως στελεχωμένη ομάδα που θα αποτελείται από Γιατρό, Φυσιοθεραπευτή και Νοσοκόμο θα βρίσκεται στο σημείο Εκκίνησης/Τερματισμού. Σε κομβικά σημεία της διαδρομής εθελοντές πρώτοι βοηθοί της ομάδας ΕΤΕΑ θα βρίσκονται σε ετοιμότητα για να προσφέρουν τις υπηρεσίες τους αν χρειαστεί.\nΣτη κοινότητα υπάρχει τόσο ξενοδοχειακή μονάδα (Απόδραση) αλλά και αρκετές επιλογές ξενώνων.\nXM CHARITY TRAIL SERIES 2021


Lamberts Selenium A-C-E 100 tabs | VitaBooom\nΑρχική σελίδα / Υγεία-Ομορφιά / Καρδιά και Αγγεία / Lamberts Selenium A-C-E 100 tabs\n25,16 € 20,20 €\nTo Selenium Α,C,E της Lamberts είναι ένα διατροφικό συμπλήρωμα σεληνίου το οποίο είναι ενισχυμένο με τη δράση αντιοξειδωτικών βιταμινών για μεγαλύτερη δραστικότητα και ενίσχυση της δράσης του σεληνίου.\nLamberts Selenium A-C-E 100 tabs ποσότητα\nΚωδικός προϊόντος: VG-17-0015 Κατηγορίες: Lamberts, Αντιοξειδωτικά, Βιταμίνες, Γαστρεντερικό-Πεπτικό, Δέρμα, Εγκέφαλος, Καρδιά και Αγγεία, Μέταλλα & Ιχνοστοιχεία, Πολυβιταμίνες\nΤο σελήνιο είναι ένα ζωτικό ιχνοστοιχείο για τον ανθρώπινο οργανισμό. Λειτουργεί σαν αντιοξειδωτικό, εξουδετερώνοντας τις ελεύθερες ρίζες. Συγκεκριμένα συμμετέχει στο μηχανισμό της γλουταθειόνης, ενός πολύ σημαντικού αντιοξειδωτικού συστήματος του οργανισμού. Μελέτες έχουν αναδείξει τη σημαντικότητα επαρκούς πρόσληψης σεληνίου στην καρδιαγγειακή υγεία και στην οξείδωση της LDL χοληστερόλης. Φάνηκε πως συμπληρωματική χορήγηση σεληνίου οδήγησε σε μειωμένη οξείδωση της LDL. Λόγω της αντιοξειδωτικής δράσης του μελετάτε και ο ρόλος του στον καρκίνο. Επίσης, παίζει σημαντικό ρόλο στο μεταβολισμό της θυροξίνης και στην υγεία του αναπαραγωγικού συστήματος και στη γονιμότητα.\nΗ φόρμουλα είναι ενισχυμένη με τις αντιοξειδωτικές βιταμίνες Α,C και Ε οι οποίες επιπλέον του ότι προσφέρουν και οι ίδιες αντιοξειδωτική προστασία, βοηθούν στην καλύτερη δράση του σεληνίου. Έχουν μεταξύ τους συνεργατική δράση και βοηθούν στη μείωση του οξειδωτικού stress και στην ενίσχυση του ανοσοποιητικού συστήματος.\nSelenium (as Seleno L-Methionine) 200μg\n36,00 € 26,91 € Προπαραγγελία


Δημιουργία ηλεκτρονικών εφαρμογών – Future Publishing & Consulting\nΜε την πρόοδο της τεχνολογίας και την έκρηξη του διαδικτύου τα τελευταία χρόνια η έντυπη διαφημιστική προβολή συρρικνώνεται θεαματικά, δίνοντας τη θέση της στο ίντερνετ και τις διαδραστικές προβολές. Το διαδίκτυο αποτελεί σήμερα το δεύτερο μεγαλύτερο μέσο διαφήμισης, πίσω μόνο από την τηλεόραση. Η άνιση όπως όλα δείχνουν μάχη ανάμεσα στην παραδοσιακή έντυπη πληροφόρηση και την ηλεκτρονική αναδεικνύει νικητή με διαφορά την δεύτερη.\nΤι θα λέγατε να μεταφέρουμε μαζί τον έντυπο κατάλογο σας στη νέα εποχή; Τι θα λέγατε να δίναμε «ζωή» στις διαφημιστικές σας καταχωρίσεις;\nΤο Augmented Reality είναι μια πρωτοποριακή τεχνολογία, η οποία ενεργοποιείται μέσω μιας εφαρμογής που «κατεβάζουμε» στο smart phone ή το tablet μας, και συνδέει τις φωτογραφίες που αποτυπώνονται στο έντυπο με ένα διαδραστικό περιεχόμενο της επιλογής του διαφημιζόμενου. Με μια κίνηση, σκανάροντας απλά την έντυπη εικόνα με το κινητό ή το tablet, ο αναγνώστης ενεργοποιεί την στατική σελίδα και μεταφέρεται σε έναν διαδραστικό κόσμο απολαμβάνοντας μια συναρπαστική εμπειρία. Αυτόματα μεταφέρεται σε ένα διαφημιστικό spot, σε μια ιστοσελίδα, σε ένα Photo Gallery ή σε περιεχόμενο 3D animation, ενώ μπορεί να ενημερώνεται για νέα και προσφορές από τη διαφημιζόμενη εταιρία με αποστολή push notifications, εξειδικευμένων banners και άλλα.\nH Future Publishing & Consulting αξιοποιεί την θαυμαστή αυτή τεχνολογία, που αποκαλύπτει έναν κρυμμένο θησαυρό διαδραστικών πληροφοριών μέσα από μια στατική διαφημιστική καταχώριση, προσαρμόζοντας για εσάς την δική σας customized ηλεκτρονική εφαρμογή σε περιβάλλον iOS και Android, που παρέχει μια πληθώρα δυνατοτήτων μέσα από το διαχειριστικό της πρόγραμμα. Η έμπειρη ομάδα των συνεργατών μας, θα συζητήσει μαζί σας όλες τις δυνατότητες και τις επιλογές και θα σχεδιάσει την εταιρική σας εφαρμογή, προσαρμοσμένη στις δικές σας ανάγκες και απαιτήσεις.\nΘα χαρούμε πολύ να προγραμματίσουμε μια συνάντηση προκειμένου να σας παρουσιάσουμε από κοντά όλες τις δυνατότητες της μοναδικής αυτής καινοτομίας που θα σας μεταφέρει στην νέα διαδραστική εποχή των ηλεκτρονικών εφαρμογών!


Προϋπολογισμός 2021: Σχεδιάζεται η δεύτερη φάση «Ηρακλής ΙΙ» - Newsbeast\nΜετά τον ΗΡΑΚΛΗ, έρχεται ο ΗΡΑΚΛΗΣ ΙΙ, όπως είπε ο υφυπουργός Οικονομικών Γιώργος Ζαββός, κατά τη συζήτηση του προϋπολογισμού στη Βουλή. «Μέσα στους επόμενους 18 μήνες, θα έχουμε έτσι μειώσει τα κόκκινα δάνεια σε μονοψήφιο ποσοστό και θα βρισκόμαστε πολύ κοντά στο μέσο ευρωπαϊκό όρο», είπε ο υφυπουργός Οικονομικών.\n«Στο τραπεζικό σύστημα, ο ΗΡΑΚΛΗΣ είναι η κορυφαία μεταρρύθμιση της κυβέρνησης, για την αντιμετώπιση των κόκκινων δανείων και στέφθηκε με επιτυχία. Πέτυχε τη συμμετοχή όλων των συστημικών τραπεζών, αλλά κυρίως κέρδισε την εμπιστοσύνη των επενδυτών στις προοπτικές της χώρας», είπε ο Γιώργος Ζαββός και πρόσθεσε ότι η εμπιστοσύνη αυτή παρέμεινε ακλόνητη, ακόμη και μέσα στην πανδημία. «Μέσα σε λιγότερο από ένα χρόνο, από την ψήφιση του ΗΡΑΚΛΗ, πετύχαμε μια λύση συστημικής εμβέλειας με συνολική μείωση των κόκκινων δανείων περί τα 30 με 35 δισ. Δηλαδή, πετύχαμε μείωση κόκκινων δανείων, μέσα σε ένα χρόνο, περί το 40%. Το βασικότερο από όλα, χωρίς καμία επιβάρυνση στον κρατικό προϋπολογισμό. Χωρίς καμία επιβάρυνση στον Έλληνα φορολογούμενο».\nΟ υφυπουργός ενημέρωσε την εθνική αντιπροσωπεία ότι «σήμερα η κυβέρνηση σχεδιάζει τη δεύτερη φάση του προγράμματος, τον ΗΡΑΚΛΗ ΙΙ», για να εξαλειφθούν άμεσα, όπως είπε, και τα επόμενα δάνεια. «Μέσα στους επόμενους 18 μήνες, θα έχουμε έτσι μειώσει τα κόκκινα δάνεια σε μονοψήφιο αριθμό και θα βρισκόμαστε πολύ κοντά στο μέσο ευρωπαϊκό όρο. Πρόκειται για μια μεγάλη επιτυχία της κυβέρνησης, η οποία γνώρισε και γνωρίζει την επιβράβευση των διεθνών και ευρωπαϊκών οργανισμών, γιατί απελευθερώνει τις ελληνικές τράπεζες από τη θηλιά που είχαν στο λαιμό. Γιατί θα μπορούν να εκπληρώσουν το ρόλο τους και να χρηματοδοτήσουν τη πραγματική οικονομία, τις επιχειρήσεις και τα νοικοκυριά», είπε ο υφυπουργός Οικονομικών και πρόσθεσε ότι σχεδιάζεται περαιτέρω ενίσχυση της λειτουργίας του ΗΡΑΚΛΗ και της δευτερογενούς αγοράς κόκκινων δανείων, με τη δημιουργία κεντρικού μητρώου πιστώσεων, με χρηματοδότηση από το Ταμείο Ανάπτυξης. «Με αυτό το μηχανισμό, ενισχύεται η διαφάνεια των χαρτοφυλακίων, που είναι απαραίτητη προϋπόθεση για την ενθάρρυνση της συμμετοχής των επενδυτών», είπε ο Γιώργος Ζαββός και ενημέρωσε ότι δρομολογούνται, παράλληλα, και μεταρρυθμίσεις, σχετικά τον ρόλο και τη λειτουργία του ΤΧΣ ενώ προτεραιότητα δίνεται στα βήματα για τη σταδιακή «αποεπένδυση του δημοσίου από τις τράπεζες, με ασφαλή τρόπο».\nΣτην κεφαλαιαγορά εισάγονται, όπως είπε, καινοτόμοι κανόνες λειτουργίας, ελέγχου και διαφάνειας, εταιρειών με εισηγμένες κινητές αξίες. Επίσης η κυβέρνηση κινείται και στην ενίσχυση των εποπτικών μηχανισμών της κεφαλαιαγοράς. “Στρατηγική μας είναι η διεθνοποίηση της ελληνικής κεφαλαιαγοράς, ως φερέγγυου θεσμού, για την προστασία των μικροεπενδυτών, για την προσέλκυση νέων επενδυτών και την άντληση κεφαλαίων, για τις επιχειρήσεις μας”, είπε ο υφυπουργός Οικονομικών και πρόσθεσε: «διεκδικούμε σημαντικό περιφερειακό ρόλο, ιδιαίτερα σε μια περίοδο κοσμογονικών αλλαγών στις ευρωπαϊκές αγορές. Αποβλέπουμε σε μια σύγχρονη οικονομία, πιο παραγωγική, πιο ανταγωνιστική. Σε μια οικονομία που θα αξιοποιεί όλες τις ευκαιρίες που μας ανοίγονται με τις γεωοικονομικές ανακατατάξεις και η ενίσχυση της Ευρώπης με το Ταμείο Ανάκαμψης. Κάνουμε πράξη την πράσινη και βιώσιμη χρηματοδότηση».\nΌπως δε υπογράμμισε η κυβέρνηση μελετά δράσεις για τη προώθηση νέων χρηματοδοτικών εργαλείων όπως είναι τα πράσινα ομόλογα. “Στόχος μας είναι ιδίως η προσέλκυση νέων επενδύσεων στη χώρα και η πρόσβαση στην αγορά, μικρών και μεσαίων επιχειρήσεων”, είπε ο υφυπουργός και είπε ότι σχεδιάζονται και προγράμματα για τη μείωση του διοικητικού φόρτου και την προσαρμογή των επιχειρηματικών μοντέλων των τραπεζών, με σκοπό πάντα τη βελτίωση και εξυπηρέτηση των πολιτών.\nΟ υφυπουργός αναφέρθηκε και στην ιδιωτική ασφάλιση, λέγοντας ότι «η κυβέρνηση στοχεύει στην ενίσχυση της ιδιωτικής ασφάλισης και θα θεσπιστούν εφαρμοστικά μέτρα για το πανευρωπαϊκό ατομικό συνταξοδοτικό προϊόν».\nΠΟΛΙΤΙΚΗΓιωργος ΖαββοςδανειαΗρακληςιδιωτικη ασφαλισηπροϋπολογισμος 2021Χρηστος Σπιρτζης


Νέα πρόταση προς τα συνδικάτα για γενική απεργία στις 2 Οκτωβρίου, κατέθεσε η ΓΣΕΕ. Μετά το μπάχαλο που προκλήθηκε το τελευταίο διήμερο και την πρόθεση τα συνδικάτα να κάνουν την επόμενη εβδομάδα κινητοποιήσεις σε «δύο δόσεις», στις 24 και στις 25 Σεπτεμβρίου, ενάντια στο αναπτυξιακό νομοσχέδιο και στις αντεργατικές διατάξεις που περιλαμβάνει, η Συνομοσπονδία κατέθεσε νέα πρόταση.\nΗ 2α Οκτωβρίου, κρίθηκε πιο συμβατή ημερομηνία σε σχέση με τις εξελίξεις, μιας και έγινε γνωστό ότι το σχέδιο νόμου δεν θα εισαχθεί στη Βουλή με τη διαδικασία του επείγοντος. Αυτό σημαίνει ότι θα ψηφιστεί, στην καλύτερη περίπτωση, προς το τέλος του α’ δεκαπενθήμερου του Οκτωβρίου. Αυτό σημαίνει κατά τη Συνομοσπονδία, ότι πρέπει να αλλάξουν οι προγραμματισμένες ημερομηνίες κατά τουλάχιστον μία εβδομάδα.\nΜόνο που η ΓΣΕΕ, επειδή έχει διορισμένη διοίκηση, δεν μπορεί να προκηρύξει γενική απεργία. Γι’ αυτό και καλεί τα Εργατικά Κέντρα και τις Ομοσπονδίες όλης της χώρας να τροποποιήσουν τις όποιες αρχικές τους αποφάσεις. Πάντως, η ΑΔΕΔΥ, όπως επίσης μεγάλα εργατικά κέντρα της Ελλάδας (Αθήνα, Πειραιάς, Πάτρα, Γιάννενα), αλλά και μεγάλες ομοσπονδίες, έχουν ήδη αποφασίσει για 24ωρη απεργία την ερχόμενη Τρίτη στις 24 Σεπτεμβρίου.\nΚαι το μπάχαλο συνεχίζεται…\nΠερισσότερα σε αυτή την κατηγορία: « Στον Βρούτση η ΓΣΕΕ - Έρχονται κινητοποιήσεις για τα εργασιακά Έκτακτο δελτίο επιδείνωσης του καιρού για σήμερα και αύριο »


Η τοπική επιχείρηση «HELIXLAND», συμμετέχει στο Mediterranean Culture Festival in Kastoria 2015 ~ www.totsarsi.gr\nΗ τοπική επιχείρηση «HELIXLAND», συμμετέχει στο Mediterranean Culture Festival in Kastoria 2015\nΗ «HELIXLAND» δραστηριοποιείται στην παραγωγή των εκτρεφόμενων σαλιγκαριών και πρόσφατα έχει ξεκινήσει με επιτυχία τα πρώτα της βήματα στο κομμάτι της μεταποίησης με 6 κωδικούς και με την προοπτική δημιουργίας νέων προϊόντων. Ιδρυτές της είναι ο Θωμάς και Νικόλαος Γιαννηκώτσιου, απόφοιτοι της Σχολής Γεωπονικών Επιστημών του Π.Θ. και με συνέχεια των σπουδών τους στην Κτηνιατρική Σχολή σε μεταπτυχιακό και προπτυχιακό επίπεδο αντίστοιχα.\nΤα σαλιγκάρια παράγονται στην περιοχή της Καστοριάς σε μία σύγχρονη μονάδα, όπου πληροί όλους τους κανονισμούς και τις προϋποθέσεις του Ελληνικού κράτους για τη λειτουργία της. Το είδος του σαλιγκαριού που εκτρέφουν είναι το Cornu aspersum (Helix aspersa), γνωστό ως Κρητικός χοχλιός.\nΗ κατανάλωση των σαλιγκαριών ήταν γνωστή και ιδιαίτερα αρεστή από την αρχαιότητα. Σήμερα κατέχουν σημαντική θέση στη μεσογειακή διατροφή με συνεχώς αυξανόμενη τη ζήτηση τους. Η υψηλή διατροφική τους αξία και η δυσκολία εύρεσής τους τα εντάσσει στην ομάδα των προϊόντων πολυτελείας\nΌπως λέει χαρακτηριστικά ο εκ των ιδιοκτητών της HELIXLAND Θωμάς Γιαννηκώτσιου...«Με τα προϊόντα μας αναδεικνύουμε γεύσεις της Μεσογείου. Έχοντας ως βασικό συστατικό τα εξαιρετικής ποιότητας σαλιγκάρια μας σε συνδυασμό με αγνά προϊόντα από την Κρητική και την Μακεδονική γη δημιουργήσαμε γεύσεις ξεχωριστές που συνδυάζουν τη γαστρονομική απόλαυση με την ποιότητα. Πάνω στο συνδυασμό αυτό προσθέσαμε συνταγές της Γαλλικής κουζίνας καθώς είναι πλούσια και διαδεδομένη σε όλο τον κόσμο. Έτσι, δημιουργήσαμε κορυφαία προϊόντα δίνοντας στον καταναλωτή μία μοναδική γευστική εμπειρία».\nΔυτική Μακεδονία, Ελλάδα, Κοινωνία, Μουσική, Νεολαία, Πολιτιστικά, Τοπικά Νέα, Mediterranean Culture Festival in Kastoria


#Μαθαίνουμε... διαβάζοντας: Δημιουργικές καλοκαιρινές δράσεις για τα παιδιά! – Dioptra Blog\nHome #VresXrono #Μαθαίνουμε… διαβάζοντας: Δημιουργικές καλοκαιρινές δράσεις για τα παιδιά!\n25 Ιουνίου 2020\t 25 Ιουνίου 2020\nΜαθαίνουμε… διαβάζοντας! Το κάθε βιβλίο είναι ένα χρήσιμο εγχειρίδιο στα χέρια των γονέων. Μέσα από αυτό, μπορείτε να συζητήσετε με το παιδί για ποικίλα θέματα, αλλά και να το βοηθήσετε να ανακαλύψει τον κόσμο μέσα από δραστηριότητες.\nΣημείωση: Οι παρακάτω δράσεις είναι κατάλληλες για παιδιά Α΄ και Β΄ Δημοτικού, αλλά μπορούν να προσαρμοστούν αναλόγως και για λίγο μικρότερη ηλικία.\nΤο Σοφάκι και ο Ντο είναι μια τρυφερή ιστορία για την σχέση ενός μικρού κοριτσιού με το σκυλάκι της. Το βιβλίο της Κατρίνας Τσάνταλη θέλει να μεταφέρει στα παιδιά μηνύματα που αφορούν την αγάπη προς τα αδέσποτα αλλά και τα ζώα γενικά, τη φροντίδα και την αλληλεγγύη που μπορούμε να τους δείξουμε. Συχνά τα παιδιά κάνουν λόγο και ζητούν από τους γονείς τους κάποιο κατοικίδιο. Με αφορμή το βιβλίο αυτό τα παιδιά παρέα με τους γονείς ή τους εκπαιδευτικούς, μπορούν να μάθουν να φροντίζουν τα ζώα και να διαχειρίζονται τη σχέση τους με αυτά.\n• Διαβάστε το βιβλίο και συζητήστε για το θέμα του. Συζητήστε για το πώς μπορούμε να φροντίζουμε τα ζώα ακόμη και αν δεν έχουμε κάποιο κατοικίδιο. Τι είναι η φιλοζωική και πώς μπορούμε να βοηθήσουμε στο έργο της ατομικά και συλλογικά;\n• Ετοιμάστε μία λίστα με τις φιλοζωικές οργανώσεις που δραστηριοποιούνται στην περιοχή σας ώστε να τις επισκεφθείτε και να βοηθήσετε εθελοντικά, όταν το πρόγραμμά σας και οι συνθήκες θα το επιτρέπουν.\n• Εάν δεν έχετε ήδη κάποιο κατοικίδιο, συζητήστε για όλες τις υποχρεώσεις που έχει ένας άνθρωπος για την σωστή φροντίδα ενός κατοικιδίου. Εάν έχετε, συζητήστε με το παιδί για τις υποχρεώσεις που μπορεί το ίδιο να αναλάβει κατ’ αποκλειστικότητα ώστε να αναπτύξει την συνέπειά του.\n• Ετοιμάστε το απόλυτο pet kit! Σε ένα κουτί ή σε μία μικρή βαλιτσούλα που μπορείτε να φτιάξετε μόνοι σας, αποθηκεύστε όλα εκείνα τα αντικείμενα που θα ήταν χρήσιμα για να βοηθήσετε κάποιο αδέσποτο ζώο. Ένα μπουκάλι για νερό, ένα αλουμινένιο δοχείο που μπορείτε να το αφήσετε στο δρόμο είναι μερικά από αυτά που μπορεί να περιλαμβάνει το kit σας. Μην ξεχάσετε να το πάρετε μαζί σας στην επόμενη βόλτα! Σημείωση: Φροντίζουμε ώστε να μην αφήσουμε σκουπίδια στο σημείο που θα βάλουμε την τροφή και το νερό ενώ, πρέπει να προσέξουμε ώστε να είναι ένα σημείο για μόνιμη χρήση, που να\n• Αναζητήστε σε περιοδικά και άλλα έντυπα φωτογραφίες με ζώα και φτιάξτε ένα κολάζ. Συζητήστε για τα μέρη που ζει το κάθε ζώο και τα χαρακτηριστικά τού.\n• Φτιάξτε το δικό σας επιτραπέζιο παιχνίδι! Με οδηγίες που θα βρείτε εύκολα στο ίντερνετ, ετοιμάστε ένα μεγάλο χάρτινο ζάρι και σε κάθε πλευρά του κολλήστε μία μικρή ζωγραφιά κάποιου ζώου που ζει στο περιβάλλον μας. Κάθε φορά που θα ρίχνετε το ζάρι θα πρέπει να ονοματίσετε το ζώο, να πείτε δυο λόγια για το πού ζει, με τι τρέφεται και διάφορα άλλα χαρακτηριστικά του αλλά και να βρείτε ακόμη 2 ζωάκια που μένουν στο ίδιο περιβάλλον με αυτό! Στον επόμενο γύρω θα πρέπει να μιμηθείτε το ζώο που σας έτυχε. Βιαστείτε γιατί ο χρονός μετράει αντίστροφα (με τη βοήθεια μία κλεψύδρας ή ενός χρονόμετρου).\n• Α sensory activity: Σε μια μεγάλη λεκάνη φτιάξτε λάσπη με λίγο χώμα και νερό! Βουτήξτε τις πλαστικές φιγούρες των ζώων και αμέσως μετά, βοηθήστε τα ζωάκια να κάνουν ένα καλό μπάνιο! Αντίστοιχες δράσεις μπορείτε να κάνετε και με άλλο υλικά όπως φύλλα, γρασίδι, πέτρες και ξύλα. Μπορείτε να προσομοιώσετε το περιβάλλον που ζει το κάθε ζώο ανάλογα με τις Φιγούρες που έχετε (π.χ. ζώα της θάλασσας, ζώα της ζούγκλας κ.α.).\nΈνα παραμύθι που προσεγγίζει την παιδική περιέργεια και φαντασία, μεταφέροντας ένα πολύ σημαντικό μήνυμα: όσο διαφορετικοί κι αν είμαστε εξωτερικά, στην πραγματικότητα είμαστε όλοι ίδιοι και, άρα, όλοι ίσοι. Το παραμύθι θίγει την έννοια της αποτυχίας, την αντιμετώπιση των λαθών με ψυχραιμία, αισιοδοξία και αυτοπεποίθηση και βάζει το δικό του λιθαράκι στη μύηση των παιδιών στην αγάπη και την ελευθερία.\n• Μετά την ανάγνωση του βιβλίου, ξεκινήστε μία συζήτηση ώστε να καταφέρουν τα παιδιά να αποσαφηνίσουν έννοιες δύσκολες όπως: διαφορετικότητα, ενσυναίσθηση, προκατάληψη, ρατσισμός, στερεότυπα, αποδοχή, ελευθερία, ταυτότητα. Βοηθήστε τα παιδιά να γνωρίσουν και να διαχωρίσουν τις παραπάνω έννοιες. Παράλληλα, συζητάμε με τα παιδιά για τα δικά τους βιώματα αναφορικά με τα παραπάνω, για τις σκέψεις που έκαναν και τον τρόπο που το διαχειρίστηκαν.\n• Ενθαρρύνετε μία συζήτηση γύρω από την έννοια του «σεβασμού»: συζητήστε για τις διαφορετικές σχέσεις και την διαφο – ρετικότητα κάθε μέλους της οικογένειας ή της τάξης. Αναλύστε τα χαρακτηριστικά τους και σκεφτείτε ανθρώπους από τον περίγυρό σας. Τι σημαίνει να υπάρχει σεβασμός μεταξύ αυτών των ανθρώπων; Τι θα συνέβαινε αν δεν υπήρχε σεβασμός; Αναζητήστε τα θετικά στοιχεία σε κάθε ένα μέλος, αυτά που ξεχωρίζετε και σας δημιουργούν το ένα θετικό συναίσθημα.\n• Απλώστε ένα μεγάλο χαρτί (κατά προτίμηση χαρτί του μέτρου) στο πάτωμα. Ξαπλώστε και σχεδιάστε το περίγραμμα του σώματός σας. Διακοσμήστε το εσωτερικό του με εικόνες, ζωγραφιές, αυτοκόλλητα ή ακόμη, μπορείτε να τοποθετήσετε τα όργανα του ανθρώπινου σώματος στα σημεία που βρίσκονται. Ποιες διαφορές παρατηρείτε στον σωματότυπο; Ξεκινήστε μία συζήτηση για την αποδοχή του εαυτού μας και τα χαρακτηριστικά που μας κάνουν ξεχωριστούς. Εσωτερικά, βρίσκεται διαφορές μεταξύ των ανθρώπων;\n• Με αφορμή τα ταξίδια που έκανε ο πρωταγωνιστής της ιστορίας που έγραψε η Κατρίνα Τσάνταλη, καταγράψτε διάφορες χώρες του κόσμου και συζητήστε για τα διάφορα χαρακτηριστικά των λαών, τα ήθη και έθιμά τους, τον πολιτισμό τους. Ποιες είναι οι διαφορές; Ποια κοινά έχουμε με τους ανθρώπους που ζουν εκεί;\n• Συνεχίστε την ιστορία της Κατρίνας Τσάνταλη! Σκεφτείτε τις μελλοντικές περιπέτειες και τα ταξίδια του ήρωα και γράψτε τις σε ένα χαρτί.\n• Αναζητήστε φωτογραφίες ανθρώπων στο διαδίκτυο και σε περιοδικά και κόψτε τι προσεκτικά. Μπορείτε να σκιαγραφήσετε τη ζωή των ανθρώπων αυτών; Τι φαντάζεστε ότι μπορεί να περνούν; Ποιες μπορεί να είναι οι ανάγκες τους; Έχουν διαφορετικές ανάγκες από τις δικές μας;\n• Φτιάξτε το «βάζο του εαυτού» σας! Κάθε ένα πρέπει να πάρει ένα καθαρό, μεγάλο γυάλινο βάζο. Σε μικρά κίτρινα χαρτάκια, ο καθένας θα γράψει διάφορα χαρακτηριστικά του εαυτού του. Ζητάμε από τους γονείς, τους φίλους ή τους συγγενείς μας να προσθέσουν στο βάζο μας πράσινα χαρτάκια γράφοντας ένα χα – ρακτηριστικό που εκείνοι αναγνωρίζουν σε εμάς. Αφού έχουμε γεμίσει το βάζο μας, το ανοίγουμε και συζητάμε για όλα αυτά που βλέπουν οι άλλοι σε εμάς, αυτά που πιστεύουμε εμείς για τον εαυτό μας και συγκρίνουμε το βάζο μας με αυτό κάποιου άλλου. Πόσα κοινά βρήκαμε; Μήπως τελικά δεν είμαστε και τόσο διαφορετικοί;\nΦρίντα Κάλο (Από τη σειρά «Πορτρέτα Ζωγράφων»)\nΥπάρχουν κάποιες γυναίκες που έχουν αφήσει το αποτύπωμά τους στην παγκόσμια τέχνη, μία από αυτές είναι αναμφίβολα η Φρίντα Κάλο. Το βιβλίο Φρίντα Κάλο της σειράς Πορτρέτα Ζωγράφων εστιάζει στη ζωή και τη βιογραφία της ζωγράφου. Με λόγια απλά περιγράφονται τα σημαντικότερα στοιχεία της ζωής της και της πορείας της ενώ στο τέλος του βιβλίου, περιλαμβάνεται ένα παράρτημα με πίνακές της το οποίο θα βοηθήσει τα παιδιά να εμβαθύνουν στο έργο της. Το βιβλίο δίνει πολλαπλές αφορμές για να γνωρίσουμε εις βάθος την ιδιαίτερη αυτή ζωγράφο αλλά και να έρθουμε σε επαφή με την τέχνη και τον πολιτισμό της πόλης του Μεξικό.\n1. Αφήγηση της βιογραφίας\n2. Δράση ανάλογα με την θεματική:\n• Δημιούργησε σε μία εποχή που θεωρούνταν πως μόνο οι άντρες μπορούν να κάνουν «σοβαρή τέχνη». Τι σημαίνει αυτό για μία γυναίκα και πώς μπορεί το περιβάλλον να επιδράσει αρνητικά σε μία\nγυναίκα για αυτό που θέλει να κάνει στη ζωή της;\n• Ζωγράφιζε συχνά τον εαυτό της. Μαθαίνουμε τι είναι οι αυτοπροσωπογραφίες και γιατί ήταν τόσο σύνηθες για τους καλλιτέχνες να τις ζωγραφίζουν.\n• Ζωγράφιζε ενώ ήταν ξαπλωμένη. Πώς ένας καλλιτέχνες μπορεί να εκφραστεί παρά τις όποιες δυσκολίες αντιμετωπίζει; Εμείς μπορούμε να ζωγραφίσουμε ξαπλωμένοι;\n• Η Φρίντα ζωγράφιζε με φωτεινά χρώματα όταν ένιωθε στην κορυφή του κόσμου ενώ όταν απογοητευόταν, σκοτεινά χρώματα κατέκλυζαν τις ζωγραφιές της. Μαθαίνουμε για το χρώμα και πώς\nαυτό επιδράει στην ψυχολογία ενός καλλιτέχνη αλλά και ενός ανθρώπου. Τι θα ζωγραφίζαμε αν είμασταν πολύ χαρούμενοι και τι αν νιώθαμε λύπη και στεναχώρια; Ζωγραφίζουμε 2 εκδοχές της ίδιας\n• Οι πίνακες της Φρίντα Κάλο είχαν ρεαλιστικά στοιχεία ωστόσο πολλοί έλεγαν ότι μοιάζουν με σκηνές από όνειρα ή εφιάλτες. Μαθαίνουμε για την ρεαλιστική και την σουρεαλιστική ζωγραφική.\n• Η Φρίντα Κάλο έζησε στο Μεξικό το οποίο και λάτρευε. Μαθαίνουμε για τον πολιτισμό και την τέχνη της πόλης του Μεξικό.\nΚουτί της Νύχτας\nΌταν ο Μαξ ανοίγει με ένα μαγικό κλειδί Το Κουτί της Νύχτας, το σκοτάδι ξεχύνεται, μια αλεπού ξετυλίγεται και χιλιάδες αστέρια φεγγοβολούν κι αστράφτουν. Τότε η νύχτα βγαίνει έξω για να παίξει σε αυτή τη μαγευτική ιστορία που διαβάζουμε πριν από τον ύπνο. Το Κουτί της Νύχτας προσκαλεί τα παιδιά που φοβούνται το σκοτάδι σε μια νυχτερινή περιπλάνηση στην υπέροχη φύση.\nΠαίξτε με τις σκιές και το φως!\nΕνθαρρύνετε τα παιδιά να αναγνωρίσουν τους φόβους που τους προκαλεί η νύχτα μέσα από ένα δημιουργικό παιχνίδι σκιών. Μιλήστε μαζί τους για το πώς δημιουργούνται οι σκιές. Μπορείτε επίσης να παίξετε με τις αντανακλάσεις του φωτός, με διάφορα κομμάτια υφάσματος, χαρτιού, με απαλή μουσική, δημιουργώντας μια ευχάριστη συνθήκη για τα παιδιά.\nΖωγραφίστε τους φόβους σας!\nΠροτρέψτε τα παιδιά να ζωγραφίσουν όλα αυτά με τα οποία τρομάζουν τη νύχτα. Μπορούν να ζωγραφίσουν το δωμάτιό τους κατά τη διάρκεια της ημέρας και σε μία δεύτερη κόλλα χαρτί να το ζωγραφίσουν κατά τη διάρκεια της νύχτας. Συζητήστε για τις διαφορετικές εικόνες.\nΓράψτε μια ιστορία!\nΦανταστείτε τους ήρωες, την ιστορία, το μέρος όπου διαδραματίζεται και καταγράψτε τα σε ένα χειροποίητο βιβλίο, φτιαγμένο από όλα τα παιδιά της ομάδας.\nΤο συγκεκριμένο βιβλίο προσφέρεται για πολλές δράσεις και παιχνίδια με τα παιδιά: Από παιχνίδια μνήμης, μέχρι ζωγραφική και yoga για παιδιά!\nΘέλετε περισσότερα παιχνίδια για το καλοκαίρι;\nΣτο αρχείο θα βρείτε τις δραστηριότητες που φτιάξαμε για εσάς και τα παιδιά σας πάνω στο βιβλίο «Δώσε λύση στο μελίσσι».\nΑν θέλετε να εκτυπώσετε περισσότερες δραστηριότητες για τα παιδιά σας, μπορείτε να το κάνετε εντελώς δωρεάν εδώ.\nΠαράλληλα, στη ιστοσελίδα της συγγραφέως Μαρίνας Γιώτη, θα βρείτε πλούσιο εκπαιδευτικό υλικό.\nΥ.Γ. Δείτε όλη τη λίστα μας με τα παιδικά βιβλία!\nnews, εκπαιδευτικά προγράμματα, παιδικά βιβλία